qundao/data-zh-poetry huggingface dataset:
渡孟津河恭依皇祖元韵
作者：弘历
朝代：清
体裁：七言律诗

方舟气霁潦收天，后海先河凛祭川。所冀安澜九曲水，永宁率土万家烟。嵩山太少修殷祀，涧水东西祝大田。芝篆丰碑重捧读，益钦绳继仰尧年。
渡江
作者：弘历
朝代：清
体裁：五言律诗

不藉称帆利，真如渡镜空。云头霏细雨，江面敛微风。舣岸方知到，得门乃自通。渎神信昭贶，欣感意何穷。
渡江
作者：弘历
朝代：清
体裁：七言律诗

吴越巡方两月周，长江回泛木兰舟。风恬北指瓜洲渡，天朗西穷巫峡流。花有繁红识津口，树成嘉荫出城头。金山背拥苍岩迥，绿字曾题初度游。
渡江至金山
作者：弘历
朝代：清
体裁：五言律诗

未至摄山驻，省馀廿里程。密云将作雨，晓日忽开晴。垄麦向暄秀，野花得意荣。金山到卓午，风静剪江平。
渡江至金山
作者：弘历
朝代：清
体裁：五言律诗

江浙载巡狩，典成清跸还。观民胥敬事，问景敢偷閒。烟意桃霞表，晴光麦浪间。南风送五两，片刻达金山。
渡江至金山
作者：弘历
朝代：清
体裁：古风

金陵巡跸回，金山行馆驻。往还才月馀，韶光暗中度。落地有红英，依岩多绿树。流阴迅若斯，陶侃语弗误。然自太古来，江天宛如故。
渡江至金山驻跸作
作者：弘历
朝代：清
体裁：七言律诗

南巡又奉大安舟，令日金山此重游。昨尚风狂今乍息，每逢浪静信何脩。亲欢诚益惬深愿，祖德思惟勖远猷。浮玉底为新景会，算山对映玉微留。
渡江至金山驻跸作
作者：弘历
朝代：清
体裁：七言律诗

昨夜风雄晓静停，祖功一例奉慈宁。心期无忝励无逸，渎贶有昭钦有灵。画舸人情胥悦豫，镜天景物正薰馨。十年三度事多矣，不改金山几叠青。
渡江驻跸天宁寺
作者：弘历
朝代：清
体裁：七言律诗

春江浪息晓风轻，片刻瓜洲跋马行。舟易长川广陵近，岸临别馆午天晴。讵缘问景常探胜，要为筹河便䟎程。舞榭歌台都不系，系吾怀者是民情。
渡江驻跸金山
作者：弘历
朝代：清
体裁：七言律诗

南巡行庆奉慈宁，画舸中流瞬息经。浪静风恬赖江若，琳宫福地藉山灵。西瞻瓜渡长烟白，东挹焦山远树青。拱读穹碑钦圣孝，法贻百世慎聪听。
渡江驻跸高旻寺行宫作
作者：弘历
朝代：清
体裁：五言律诗

兰舸渡江津，花宫及暮春。毋奢仰祖训，有事此躬巡。机鉴惟勤政，情田祗廑民。觐扬瞠后矣，巍荡共高旻。
渡汶水
作者：弘历
朝代：清
体裁：古风

过汶诣阙里，事毕渡汶回。因流溯其源，萦带何悠哉。郓欢龟阴田，每每河之隈。曾闻润百里，胡乃腾尘埃。麦陇虽青青，望泽久萦怀。调幕惭无术，发粟讵遍该。嗟哉此土民，疾苦经识来。
渡汶河
作者：弘历
朝代：清
体裁：五言律诗

三汶兹为大，千秋带鲁郊。原山溯源出，济水汇流交。冻解迟蒲刺，波清下鹭㧓。方春生养候，未拟网罛抛。
渡汶河
作者：弘历
朝代：清
体裁：七言律诗

滑笏春波浴翠凫，遥源萦缪接莱芜。风光一带分齐鲁，支派千流汇港湖。跸路乍看横螮蝀，舟鲛曾未守萑蒲。行来文献邦知近，户有弦歌学有儒。
渡汶河·其一
作者：弘历
朝代：清
体裁：五言律诗

湛湛复沄沄，长虹亘两濆。山川千里互，齐鲁一渠分。济运常资是，成盟旧所闻。道元称博览，已见数名纷。
渡汶河·其二
作者：弘历
朝代：清
体裁：五言律诗

源出仙台岭，依稀石汶真。春寒勒萑苇，雨过涨涟沦。公玉汉奇士，白英明老人。徐行抚澄晏，惟是廑观民。
渡汶河三叠壬午旧作韵
作者：弘历
朝代：清
体裁：七言律诗

二汶出由牟与芜，合流入济带齐都。岱宗北指青未了，吴会南巡景不殊。亲切舆情三载阅，助休王政六骢纡。宣防闸坝畴咨慎，莫匪因民求善模。
渡汶河再叠壬午旧作韵
作者：弘历
朝代：清
体裁：七言律诗

夹道萌青有嫩芜，方春酝酿未云都。长桥犹是卧波接，两界何曾隔省殊。迎跸民情亲且切，鸣鞭途景直非纡。西流分水各南北，济运真资奕世模。
渡沂水
作者：弘历
朝代：清
体裁：五言律诗

雨后涨清沂，云源入翠微。长川谢浮舫，广彴可驱騑。讵有花光蘸，还看草色菲。春风忽已过，吾亦咏而归。
渡河有作
作者：弘历
朝代：清
体裁：七言律诗

昨日有风息夜半，宵阴未雨霁晨清。拈香綵幕虔致敬，开棹兰舟稳渡平。蒙佑匪今益予惧，相亲自昔笃民情。回看西北云容重，泽霈豫齐庶利耕。
渡河舟中作
作者：弘历
朝代：清
体裁：古风

惟天有汉地有河，其源则一理岂讹。时巡嵩洛初渡过，清秋浪静暄且和。楼船捩柁发棹歌，涛声砰磕鼓灵鼍。黄头相顾喜色多，讶逢希有之恬波。我昔澄海纵遐睋，此输彼受均难为。壮哉大观抒雄哦。
渡河诣普乐寺瞻礼
作者：弘历
朝代：清
体裁：古风

野彴砌石架木为，涨来易圮亦易就。月前经雨兹重支，便以渡河礼耆囿。彼岸平原多种田，低禾高黍如错绣。才十馀日未曾观，则已吐穗硕且茂。或垂或仰总殊致，芃绿酿黄各争候。西成可望为额庆，时尚遥虞望难副。普乐之意原在斯，六波罗蜜非所究。
渡河驻跸行营作
作者：弘历
朝代：清
体裁：七言律诗

蒇事南巡此渡河，五旬馀日白驹过。桃花水后全消涨，天后风恬不动波。彭沛萦心劳相视，瀹疏蒿目叹如何。陆程计里应须䟎，武帐聊欣习惯多。
渡滦河
作者：弘历
朝代：清
体裁：五言律诗

清跸转辰斿，霜华画䍐浮。初冬回帝里，千古此滦州。揽景目难给，题诗兴辄留。偏凉汀畔水，待我再凭流。
渡滹沱河
作者：弘历
朝代：清
体裁：五言律诗

嵩阳瞻岳返，滹水度桥重。岸迥全收潦，澌流已柏冬。柳黄路阴薄，麦绿陇塍封。遥见佛香阁，疑闻云外钟。
渡漳河
作者：弘历
朝代：清
体裁：七言律诗

中土周巡一月强，浮桥回首望安阳。往还节换秋冬候，迎送疆分清浊漳。拍岸沙痕依次退，绣塍麦色较前长。时平到处均繁庶，益切持盈祝岁穰。
渡潮河望盘山即事
作者：弘历
朝代：清
体裁：七言律诗

潮河渡来还渡去，却以徂东问道便。一路农功验蓟野，几棱画意阅盘田。徒令逸兴托七字，漫说名山别五年。静寄设如相借问，荅云无暇我应然。
渡运河即事
作者：弘历
朝代：清
体裁：七言律诗

浓露暄曦初夏天，虹桥迤逦缓鸣鞭。运河重渡踰三月，卫水遥源溯百泉。东国漫留西去马，南风仍送北来船。青郊麦秀摇晴浪，所幸占秋两省连。
渡钱塘江
作者：弘历
朝代：清
体裁：七言律诗

斛土千钱诡就塘，风恬日暖綵舟方。一江吴越分疆界，三月烟花正艳阳。航苇谁曾见神异，射潮未免话荒唐。涨沙南徙民居奠，永赖神庥敬倍常。
渡黄河
作者：弘历
朝代：清
体裁：七言律诗

一带黄河经两度，省方中土记初来。风平稳过柳园渡，云表回瞻繁氏台。学海波涛不舍耳，拍天气象实雄哉。长堤舄奕金墉固，疏导常怀大禹才。
渡黄河
作者：弘历
朝代：清
体裁：古风

去岁渡孟津，两岸隔五里。今来渡淮安，河惟里许耳。岸宽流则平，河窄流斯驶。南河防塞多，时闻叠浪起。而我时南巡，正逢晴日美。荡桨越溜过，安稳非昨比。天心明锡佑，河伯默相祉。平陵川气黄，纷拥云容紫。蓊匌象实雄，詄荡波偏瀰。永念平成功，细度修防理。
渡黄河
作者：弘历
朝代：清
体裁：七言律诗

地天中气象明昭，翠艒中流荡画桡。竹箭桃花观浩势，风恬浪静渡春朝。旰宵未得平成术，游豫常怀角徵招。敬守鸿模慎多事，六巡疏瀹仰神尧。
渡黄河
作者：弘历
朝代：清
体裁：七言绝句

春初南渡夏初回，诗稿新添百叶才。应为贪多佳作少，蛟龙不遣绕船来。
渡黄河
作者：弘历
朝代：清
体裁：七言律诗

春巡来往六乘舟，总喜风恬济巨流。民务河防予并廑，天禧神贶众蒙庥。越山吴水别江国，齐郡燕畿指陆邮。只有此都人太鞠，不堪蹙额望回头。
渡黄河七言近体八韵
作者：弘历
朝代：清
体裁：七言排律

半夜风狂晓略息，登舟五两更全停。土臣执役喜无比，河伯昭庥信有灵。悦豫慈情欣稳渡，狩巡祖制缅恢型。□雰清旭全开朗，归壑长川赞毒亭。浩瀚宏波觇荡楫，配藜元气护扬舲。孙庄缥渺成彼岸，彭口须臾泊近汀。惠济祠虔瞻庙貌，清黄汇谨度情形。神尧方略贻良范，慎守惟乾冀永宁。
渡黄河作
作者：弘历
朝代：清
体裁：五言律诗

两日云龙驻，四番来往经。鸿川常戢浪，巨渎信昭灵。楗石希安奠，瓣香讵德馨。舍舟遵路驿，封牍奏慈宁。
渡黄河作
作者：弘历
朝代：清
体裁：五言律诗

江浙返巡跸，清黄渡水邮。往来恰两月，慈寿奉千秋。川阔气雄亘，风恬浪细流。馨香惭明德，锡佑每蒙庥。
渡黄河作
作者：弘历
朝代：清
体裁：七言律诗

越角吴根诸务成，大河返渡礼坛棚。幸逢今日全殊昨，又见黄流得会清。息浪宁须称浪细，无风真不啻风轻。天恩神佑钦承处，自问何修益屏营。
渡黄河六韵
作者：弘历
朝代：清
体裁：五言排律

雨霁物熙春，风恬波静沦。綵棚叩灵渎，画舫发通津。惠济瞻前见，慈宁奉四巡。安澜一川喜，彼岸片时臻。天意昭恩佑，人情惬爱亲。自维何以荅，勤政与仁民。
渡黄河即事六韵
作者：弘历
朝代：清
体裁：五言排律

河裔驻銮旌，瓣香叩彩棚。轻风不作浪，细雨忽成晴。一自仪封决，常怀午夜惊。翕川愿归旧，凭舫益为怦。廑近更廑远，渡黄如渡清。迩闻工逮蒇，默祷尽吾诚。
渡黄河有述
作者：弘历
朝代：清
体裁：七言律诗

侵晓庭柯风势飕，登舟顿尔静阳侯。屡蒙天贶昭神贶，自问何脩益励脩。波浪不生恬水性，堤防惟固尽人谋。南巡狩礼于焉蒇，独有民情恋尚留。
渡黄河至徐州
作者：弘历
朝代：清
体裁：五言律诗

彭城深廑念，有事阅河防。枉驾陆遵坦，进舟日未央。天光澄映碧，川气郁蜚黄。浪静邀神佑，滋因敬不遑。
渡黄河至徐州作
作者：弘历
朝代：清
体裁：五言排律

丁丑省方至，流行灾实宽。千般谋救济，午夜切辛酸。旋转蒙天佑，闾阎兹改观。石堤卫城固，河渎渡舟安。民谢重生幸，吾怀痛定叹。然宁不为喜，今日应加餐。
渡黄河述事
作者：弘历
朝代：清
体裁：五言律诗

无风更戢浪，鼓枻不移时。屡奉大安渡，均邀明贶垂。豫游良已惬，尊养合从兹。南望渺烟树，民情系我思。
渡黄河驻跸徐州作
作者：弘历
朝代：清
体裁：五言排律

画州思禹绩，建国缅尧封。楚汉惟蜗角，山川实地冲。澶渊徙以后，渤海入无从。迩日淤尤甚，防秋策预供。用爰纡六辔，都大为三农。恬浪徐鸣桨，洪流高指墉。惊心斯创见，著意敢辞慵。宁更言多费，惟勤救鞠讻。石堤筑一律，苇埽胜千重。惟是补偏计，曾无永逸庸。黄楼读昔赋，宋代即今踪。谩诩新沙刷，寅哉兹偶逢。
温惠皇贵太妃七十寿辰诗以祝庆
作者：弘历
朝代：清
体裁：七言律诗

祥肇宫闱启寿筵，称觞喜值小阳天。温如冬日德弥厚，惠似春风福自绵。遐算应开千帙永，贤声早著卅年前。瑶阶祝庆心馀慕，皇祖恩深海纳川。
温惠皇贵太妃挽辞
作者：弘历
朝代：清
体裁：七言律诗

成鼎轩皇卌六春，懿躬奉养藉诚申。太妃世上超群寿，圣祖宫中无一人。为忆当年勤诲爱，那堪此日剧悲辛。佳城双峙景陵近，志我追思恪念谆。
温日观蒲萄
作者：弘历
朝代：清
体裁：七言绝句

几枝风片几枝玉，一颗露囊一颗珠。试问头陀惯游戏，个中佛法有还无。
温泉行
作者：弘历
朝代：清
体裁：古风

温泉实擅地灵奇，暖溜暄波谁所为。或云流黄孕泽府，延龄愈疾功用资。温泉之上行宫搆，华不伤奢朴不陋。庭前种树将百年，山亦非骊岭非绣。十岁之中一再来，无过信宿前驱催。林丞脩葺守空馆，嗑然笑此胡为哉。
温牡丹
作者：弘历
朝代：清
体裁：六言诗

节未上元嘉夜，花看中洛名株。谁为火攻下策，宛胜生色新图。入梦韶华荏苒，傍梅幻影扶疏。恰如钱塘堤上，苏小近接林逋。
温牡丹
作者：弘历
朝代：清
体裁：五言律诗

蕤丽鼠姑芽，春屏色映嘉。特教先夏令，真合是唐花。顷刻舒繁蕊，烟煴醉艳霞。夺天工巧者，胡不艺桑麻。
温牡丹行
作者：弘历
朝代：清
体裁：古风

女夷司花定花期，春芳秋艳各有时。鼠姑殿春风信迟，一开万卉都收姿。花师解夺女夷巧，暖窖温棚培护好。缩地燕北忽江南，驻年凋后偏荣早。腊鼓鸣未春草萌，黄姚紫魏先吐英。图入岁朝百事吉，玉梅为弟水仙兄。韩湘顷刻虽输疾，敷华颇不殊殷七。栏蜂欲采却无缘，屏燕相看浑可匹。帘旌嫩日照暄妍，檐沟积素映轻烟。玉局诗与石田画，匪今伊昔韵事传。异哉草木无情物，旋转犹然资剪拂。擘苞弹蕊笑彼工，易俗移风惭我拙。
游万寿山有作
作者：弘历
朝代：清
体裁：五言律诗

夏初愁致旱，渥澍霈先期。来往过以默，豫游幸有辞。林阴凝露重，波影带风披。心慰近于放，无时不戒之。
游万寿山清漪园适接湖北巡抚汪新奏报川省奉节县窜入楚北利川县之贼匪全行扑灭诗以志喜
作者：弘历
朝代：清
体裁：七言律诗

山称万寿水清漪，未到名园又几时。兹偶一来图解闷，何期远报引吟词。利川奉节群凶聚，畺吏乡民顿�夷。岂不率兵诸将在，成功逊此为惭之。
游上方山
作者：弘历
朝代：清
体裁：七言律诗

治平路接楞伽院，两寺由来一寺分。涧筑松涛相问荅，峰容波态总氤氲。座披莋碓栖崖月，泉煮曹溪嫡�云。底更图经考同异，从来纪载议多纷。
游上方山楞伽寺
作者：弘历
朝代：清
体裁：七言律诗

治平西去总湖边，熟路分明忆昔年。山色波光相荡漾，蜂台鹿苑实骈田。当春忍草奚为忍，泯识禅枝果是禅。若问楞伽标妙谛，峰峰法尔茁青莲。
游东甘涧古中盘诸胜即景三十韵
作者：弘历
朝代：清
体裁：古风

前朝登绝顶，已畅千里眺。兹复值馀閒，一尽谷中妙。凌晨视庶政，批览理京报。日午冻云晴，山风寒不峭。苑墙出便门，岩蹊取直道。遂诣东甘涧，三间栖邃庙。香灯祠变相，戍削殊古貌。小楼一俯视，约略得其窍。西甘涧咫尺，入望偶未到。仍寻向来路，盘回度云峤。松门界别径，石闼开天奥。蒙茸攀烟萝，诘屈穷水隩。仄栈历㠎嶪，深林攓茂冒。始过石桥北，精蓝喜亲造。外狭而中宏，所以他难较。千金买胜事，布施聊可敩。常轻福云种，颇为山增调。结搆不更侈，丹青已重耀。别室故精洁，秋老金英笑。开窗纵远目，果惬心所乐。东睋见沧溟，一杯谁可釂。西睇指帝都，万情岂胜料。近者高下峰，摧�复窅窱。紫翠缬茈虒，卉歙奏崖窔。是乃最佳处，允宜智仁好。因忆韩昌黎，马秣车云膏。真隐应在兹，反悔向所诮。兴尽归山庄，西阳未委照。际和偶怀纾，称丰戒满召。明朝驾言旋，敕几勤体要。
游云居寺即景杂咏八首 其一 香树林
作者：弘历
朝代：清
体裁：七言绝句

拈花微笑那传心，般涅槃成离古今。可惜阇黎多附会，未知大地是香林。
游云居寺即景杂咏八首 其七 见春亭
作者：弘历
朝代：清
体裁：古风

抟壁思少徐，孤亭恰逄此。骋望无端倪，栖神冥议拟。春从何方来，踪迹无可指。忽见桃始华，辄以名亭子。
游云居寺即景杂咏八首 其三 石井
作者：弘历
朝代：清
体裁：古风

竹树葱翠间，峰腰滃玉乳。山灵泉必灵，名言传自古。抱珠守苍龙，云气时吞吐。流为功德水，香积悦法侣。何当合肤寸，遍作春郊雨。
游云居寺即景杂咏八首 其二 概云轩
作者：弘历
朝代：清
体裁：古风

云居已据胜，概云最佳致。疏轩纳远望，跻陟得清寄。流憩倚文榻，属咏托遐思。籁声泛金石，塔影落空翠。分付舍利光，记予乃初至。
游云居寺即景杂咏八首 其五 崖舫
作者：弘历
朝代：清
体裁：五言绝句

空阁凌飞崖，虚舟意弥在。英英忽满谷，依稀泛云海。
游云居寺即景杂咏八首 其八 曝经台
作者：弘历
朝代：清
体裁：古风

土门通细径，绝顶凭陵高。石经藏洞底，将曝毋乃劳。天龙不禁笑，安名惯尔曹。
游云居寺即景杂咏八首 其六 声轮洞
作者：弘历
朝代：清
体裁：古风

绝峭忽亩平，牝洞依阳巘。何年耆阇窟，中閟三车典。空色难为方，喧寂信皆善。大士坐如如，万劫法轮转。随喜欣始遇，于斯会不浅。
游云居寺即景杂咏八首 其四 石经洞
作者：弘历
朝代：清
体裁：五言律诗

预虑昌黎论，先为二酉藏。义都兼半满，世已阅隋唐。扃钥真称固，法轮岂系常。拟方杜元凯，犹觉欠周防。
游云栖四绝句·其一
作者：弘历
朝代：清
体裁：七言绝句

循塘减从路由西，花拂垂鞭香马蹄。已是不凡仙境界，云标遥认寺云栖。
游云栖四绝句·其三
作者：弘历
朝代：清
体裁：七言绝句

低檐矮屋不华寺，淡食粗衣本分僧。朝暮但勤持六字，可知六字括三乘。
游云栖四绝句·其二
作者：弘历
朝代：清
体裁：七言绝句

前疑无路路原通，密护干天绿竹丛。笑指洗心亭下水，碧云寺里偶相同。
游云栖四绝句·其四
作者：弘历
朝代：清
体裁：七言绝句

廊转东厢曲径连，别开轩阁小留延。得无涂汗净修处，试问莲公应不然。
游云栖得四绝句·其一
作者：弘历
朝代：清
体裁：七言绝句

云栖本是旧栖真，无俗尘缘有净因。江岸西行才北转，引人入胜见苍筠。
游云栖得四绝句·其三
作者：弘历
朝代：清
体裁：七言绝句

塔院莲池曲径东，阇黎今尚守宗风。掌家正副轮年易，两字出家同不同。
游云栖得四绝句·其二
作者：弘历
朝代：清
体裁：七言绝句

石桥涧水几萦回，知是洗心亭下来。却我到亭忘所洗，本来无物惹尘埃。
游云栖得四绝句·其四
作者：弘历
朝代：清
体裁：七言绝句

经堂左转陟崇椒，精舍閒凭意自超。山卉当春都寂寂，脩篁不雨亦潇潇。
游云罩憩上方寺作
作者：弘历
朝代：清
体裁：七言律诗

云罩高峰不可孤，竺庵来憩便循途。马头石讶空中落，人面云旋谷底铺。小许堪称大许胜，上方拟作下方呼。更须造极观全势，蓟野民艰廑本图。
游云龙山
作者：弘历
朝代：清
体裁：七言律诗

蜿蜒如龙从以云，刚过细雨涤埃氛。高踪那慕张隐士，佳政犹思苏使君。树里有禽皆雅韵，岩间无卉不清芬。闾阎元气洵称复，群拥銮舆共尔欣。
游云龙山作
作者：弘历
朝代：清
体裁：七言律诗

大彭作镇迥超群，蜿蜒如龙叆叇云。自是气求诠易理，不妨幻住悦声闻。土馒头下老亚父，石绰楔前狂使君。千顷麦田民气复，绝胜前度此为欣。
游云龙山作
作者：弘历
朝代：清
体裁：七言律诗

彭城驻辇廑河防，咫尺云龙戏马旁。本意原非是山水，偷閒聊复访苏张。翠峰夏首关林叶，绿野风清泛麦芒。底事今来艰迥句，为民筹济为民伤。
游倚虹园
作者：弘历
朝代：清
体裁：七言律诗

情知名墅郡城西，遂舣兰舟步藓堤。花木正佳二月景，人家疑近武陵溪。笙歌隔水翻嫌闹，池馆藏筠致可题。片刻徘佪还进舫，蜀冈秀色重相徯。
游倚虹园因题句
作者：弘历
朝代：清
体裁：七言律诗

虹桥自属广陵事，园倚虹桥偶问津。闹处笙歌宜远听，老人年纪爱亲询。柳拖弱缕学垂手，梅展芳姿初试嚬。预借花朝为上巳，冶春惯是此都民。
游偏凉汀作
作者：弘历
朝代：清
体裁：古风

滦州境内两奇胜，夷齐庙及偏凉汀。肃谒清圣挹古貌，高台临碧为延停。轻舆向南三十里，横山秀色蔚岌嶬。笑指面前滦水云，急流先我来何驶。兰椒石磴登夤缘，峰容波态相澄鲜。遥思六月松下坐，谡谡涛泛凉来偏。好景多属化人国，文殊问道维摩默。摩挲往迹辨金明，壁上有诗僧不识。倚岩飞阁坐凭流，昔年游兴一晌酬。化民成俗今然不，初心自问多增忧。
游创得斋得句
作者：弘历
朝代：清
体裁：古风

永恬西北去，入谷乃创得。以其极幽隘，不数寻路仄。今朝至山居，斯则近咫尺。半途而即回，山灵笑孔棘。溪壑历数曲，趣已殊胸臆。人面起峰棱，石根出泉液。初讶向未逢，徐悟夏霖积。琮琤珠玉滴，隐现云岩泐。其色固无定，其声亦谁识。韶韺庙堂韵，非也仙乐格。所得又为创，五字弗能默。
游创得斋志事二十韵
作者：弘历
朝代：清
体裁：古风

初到此觉旱，幸得甘膏零。间作五日间，乃透沾畦町。继斯数日内，雨霁每互更。遂复惧霪霖，以正值时行。忽忽半月间，何曾一畅情。今朝乃晴定，浮云天际征。试一为山游，观瀑澄清听。尘心一以涤，无复馀怦怦。肩舆入西谷，永恬居略停。更由西而北，苍山胥转青。造化功迅哉，万物资生成。慰心讵祗兹，晚田欣起耕。峰回川绕处，秀木嘉荫横。野桥据石涧，涧下幽泉鸣。曲栈凡几折，岩斋面前呈。夤缘入松关，石磴陟峥嵘。据床延峭茜，画图奚足称。旧题巡壁读，新句点笔赓。庚辰至于今，廿五岁月经。视之如一瞬，创得信副名。
游医巫闾杂咏四首 其一 翠云屏
作者：弘历
朝代：清
体裁：七言绝句

嶊崣孤峰削玉华，山枢旁出古槎枒。何人解事为镌泐，语凿空犹道女娲。
游医巫闾杂咏四首 其三 圣水盆
作者：弘历
朝代：清
体裁：七言绝句

垂崖迸水落丝丝，冬不凝冰事匪奇。应为仙家修养法，将临玉女洗头时。
游医巫闾杂咏四首 其二 道隐谷
作者：弘历
朝代：清
体裁：七言绝句

深谷栖迟可乐贤，路遥偶未访林泉。东丹潜志读书处，逐鹿成图岂恝然。
游医巫闾杂咏四首 其四 旷观亭
作者：弘历
朝代：清
体裁：七言绝句

飞来一笠冠㠝岏，海水天云入旷观。奇迹无穷宇宙内，欲幽探遍故应难。
游千佛洞得古体四十韵
作者：弘历
朝代：清
体裁：古风

古洞西峪巅，向未寻禅约。不可更虚掷，试一观其窍。初从白云寺，右转循蹊峤。谷口尚阔豁，峦腰渐兀奡。盘盘历羊肠，如与峰云拗。阴崖冰滑刺，阳巘泥泞淖。驽骀怯鹅鸭，骏骥腾鹰鹞。蹒跚起复跌，振迅立还踔。直前乃逾险，顾旁每致娆。马亦视所御，志定则弗摇。咫尺有如兹，何况彼荒徼。诸将成功回，扈跸同欢笑。葱岭雪途中，嘉尔丹诚效。劳者我勿忘，怠者我令劭。肯因戢武时，竟懈诘戎要。我乘锦云骓，稳于轻步轿。身先有名言，相如谩致诮。钟声闻已近，奇峰益环抱。乃知神明境，不许人轻造。路转忽得门，矮屋低妨帽。大似云栖寺，弗诩庄严闹。拾级升其阶，三间峙古庙。屏息瞻月相，调御丈夫貌。稍西得牝洞，㟏岈深窈窕。昆卢坐堂堂，莲座千佛绕。一穴刚容人，中有灯光耀。云须秉虔诚，入可闻天乐。或入迷故步，忏悔始出窖。一笑有是哉，陷阱岂佛教。精舍在洞南，凭轩畅远眺。下视向来路，蚕丛如蜀道。非经尔许劳，安得揽众妙。窗中含画意，眼底皆诗料。插空刺峻棱，摩天耸群峭。野芳优昙馡，山鸟命命叫。苍松张盖影，碧泉奏琴调。应接虽无暇，而都归静照。清凉设孤注，观止于虞韶。归鞭不半时，峪口倏已到。进难退斯易，常情即理奥。
游千相寺
作者：弘历
朝代：清
体裁：古风

千相东峰东，乘暇漫偈至。游山合减从，弗教纷万骑。宛委盘涧壑，几间古朴寺。是僧家本色，兼喜不识字。每嫌文艺禅，亦厌庄严丽。小坐即言旋，颇惬清净意。千一数多寡，却懒置拟议。
游华山
作者：弘历
朝代：清
体裁：古风

跋马度寒山，屏秀宛相映。天池知不遥，由来称熟径。图经志洗心，柱史标养性。初入松竹幽，遂陟岩峦亘。崎嵚峭茜间，时有飞泉迸。鸣鞭岂不便，安用山舆乘。延缘造绝顶，诸峰皆下凭。春如有脚来，云自无心竞。小立极游目，已足畅清兴。行漏报午刻，归路盘烟磴。精蓝礼庄严，别室憩幽净。宝翰垂日月，宁止书中圣。处处仰昔踪，起爱复起敬。
游古中盘
作者：弘历
朝代：清
体裁：七言律诗

出园闲马候岩隈，得得山溪净绝埃。峰峙云根全露骨，松生石缝善藏胎。招提依旧岂予别，调御端然识我来。东壁槃阿坐精舍，奇含窗里供吟材。
游古中盘作
作者：弘历
朝代：清
体裁：七言律诗

万芙蓉里耸祗园，石护松笼宛识门。上界遥看下界近，入山寒峭到山暄。都从韩愈文章得，那藉道宗公案翻。七字促成鸣辔去，崇情不尽个中存。
游古中盘作
作者：弘历
朝代：清
体裁：古风

静寄到两日，大略已粗观。平明出北门，就近游中盘。中盘虽不遥，亦在青云端。跋马历石栈，蹄下听鸣湍。少林别岐路，砟硌还跻攀。须叟入松门，红墙出簇攒。丹梯千百层，拾级凌紫烟。马或弗可进，徒步仍向前。祇宫既云莅，屏息礼金仙。手拈不根花，别我忽一年。其左有精舍，盘阿我所颜。下视千里遥，尽列咫尺间。设非半晌劳，安寄万虑閒。云閒固未能，辄复摛吟篇。
游古中盘僧以寺无名乞额题之曰慧因寺诗以志事
作者：弘历
朝代：清
体裁：古风

径入松门别一天，千岩万壑霭春烟。且教清跸停墙外，遂易轻舆进寺前。古佛无言惟默坐，山僧自谓不参禅。
游古中盘得诗六首·其一
作者：弘历
朝代：清
体裁：七言绝句

平明策骑入岩扉，石罅松间仄径微。今日晴和无雨色，濛濛春气已沾衣。
游古中盘得诗六首·其三
作者：弘历
朝代：清
体裁：七言绝句

春鸟当春意亦娱，深林不见向人呼。盘中自是栖贤处，何事而今属苾刍。
游古中盘得诗六首·其二
作者：弘历
朝代：清
体裁：七言绝句

两树交枝自异根，过来却唤入松门。隔他尘境开仙境，再上千梯乃柰园。
游古中盘得诗六首·其五
作者：弘历
朝代：清
体裁：七言绝句

贝叶天花寂梵那，两三野衲住云窠。分松莳竹为家计，胜却拈椎竖拂多。
游古中盘得诗六首·其六
作者：弘历
朝代：清
体裁：七言绝句

东首岩房祇一间，盘阿精舍额斯颜。最欣盈尺虚窗里，纳尽千山与万山。
游古中盘得诗六首·其四
作者：弘历
朝代：清
体裁：七言绝句

到来崿嶂尚周遮，取势结庵石径斜。谁说山中芳信未，释迦老子坐拈花。
游古中盘慧因寺
作者：弘历
朝代：清
体裁：古风

中盘已自佳，山僧谓无名。跪求寺之额，遂与慧因称。兹来偶重游，漆扁早悬楹。我犹以为恧，僧殊觉其荣。嗟嗟有是哉，何由朗法灯。慧讵有其所，因亦无厥能。名与弗名间，何殊彼化城。
游古中盘慧因寺
作者：弘历
朝代：清
体裁：古风

中盘非甚远，乘閒事清游。减从出北门，弗教鸣七驺。千叠巡云栈，万派沿溪流。古寺旋亦造，慧因额昔留。偶以绎其意，却匪率名酬。慧者性之灵，因者象之由。象由性以灵，因慧岂外求。调御坐堂堂，是义有合不。
游古中盘慧因寺
作者：弘历
朝代：清
体裁：古风

寺称古中盘，而实据东谷。却在山庄西，乘閒复游目。舆过千尺雪，石城门路熟。笑看咫尺间，东西究为孰。癹骪历松盘，屹�陟石曲。精蓝亦羾㨖，不事庄严俗。调御坐如如，慧因两无属。
游古中盘慧因寺
作者：弘历
朝代：清
体裁：古风

平明出苑门，轻舆陟山径。左右泉应荅，上下松掩映。于此间得路，无尘惟有净。延缘过石桥，犹复攀岩磴。于焉造兰若，澄心闻定磬。东轩少憩坐，虚窗称清凭。未能戒绮语，然胥契真性。
游古中盘慧因寺
作者：弘历
朝代：清
体裁：古风

晓出西北门，山路循迤逦。诡石及奇松，笋舆看画里。入深径逾仄，藏宛曲犹委。遂造梵王居，青莲栖碧嶬。题额慧因寺，非古我自始。回头问山僧，可悟慧因旨。
游古中盘慧因寺
作者：弘历
朝代：清
体裁：古风

盘者山之阿，阿必平坦地。是寺据其中，副名擅佳致。其初乃无名，僧请因以赐。遂名曰慧因，兹试言其义。慧者性之解，因者缘之自。缘息何有因，性定亦无慧。乃契山之静，是谓佛之谛。静谛亦多言，非一更非二。
游古中盘杂咏·其一
作者：弘历
朝代：清
体裁：七言绝句

晾甲石傍西北门，出门策马问祇园。已诚减从犹清跸，松下排衙岂戏言。
游古中盘杂咏·其三
作者：弘历
朝代：清
体裁：七言绝句

风吹飞雪凉打帽，石隐卧松苍拂鞭。似是林关不容骑，忽通一线可缘前。
游古中盘杂咏·其二
作者：弘历
朝代：清
体裁：七言绝句

路转峰回转益奇，风流得在不经思。譬如韩杜诗文集，一揽谁能遍识之。
游古中盘杂咏·其四
作者：弘历
朝代：清
体裁：七言绝句

步舆石磴拾梯登，历历前游忆昨曾。置却去来今未得，祇应调御丈夫能。
游大觉寺·其一
作者：弘历
朝代：清
体裁：五言律诗

旸台虽在望，大觉未频临。又已逾年别，率因得雨寻。山田回绿意，野鸟空尘音。调御端然坐，于凡不染心。
游大觉寺·其三
作者：弘历
朝代：清
体裁：五言律诗

峰标空外色，竹是静中喧。摩诘向观世，南阳此讨源。法云衣上润，天籁座端翻。何必同僧话，由来无可言。
游大觉寺·其二
作者：弘历
朝代：清
体裁：五言律诗

灵潭深见底，泌水碧于油。既曰常施泽，何须更待求。源真白云表，池在绛楼头。�下为飞瀑，层岩振鹭流。
游大觉寺三首·其一
作者：弘历
朝代：清
体裁：五言律诗

途便寻兰若，雨馀阅夏山。不因逢恺泽，安得寄几閒。禾坂从头验，萝蹊信步攀。去年题壁句，恰是适吟还。
游大觉寺三首·其三
作者：弘历
朝代：清
体裁：五言律诗

晴晦变峰色，都来与画宜。泉诚琴筑耳，我亦始终之。少坐便还去，明年又此时。情知如幻事，留咏定何为。
游大觉寺三首·其二
作者：弘历
朝代：清
体裁：五言律诗

隔樾钟鸣里，上方觌面呈。夏深寒柏色，雨后壮泉声。巢已非鸠拙，僧如逼鹤清。偶来涤尘虑，谁解悟无生。
游大觉寺八韵
作者：弘历
朝代：清
体裁：五言排律

径转神潭路，言寻法海关。两年才一瞬，片刻此乘閒。近度温泉峪，遥瞻城子山。青莲宫忽到，白玉级凭攀。指月空标性，拈花笑破颜。天龙吐德水，乾闼隔尘寰。兴到聊为住，诗成旋命还。钟声及泉韵，回听有无间。
游大觉寺杂咏·其一
作者：弘历
朝代：清
体裁：七言绝句

灵潭致谢为兴犁，趁爽轻舆路转西。已觉旸台迎秀色，更须盘度几重蹊。
游大觉寺杂咏·其三
作者：弘历
朝代：清
体裁：七言绝句

莅止花宫驻福田，禅枝忍草总依然。了知调御无来去，瞥眼流光却五年。
游大觉寺杂咏·其二
作者：弘历
朝代：清
体裁：七言绝句

回苏禾黍蔚新秧，望麦欣增饼饵香。宣命羽林禁蹂躏，以艰得故惜逾常。
游大觉寺杂咏叠旧作韵·其一
作者：弘历
朝代：清
体裁：七言绝句

祈雨居然渥一犁，谢沾之便路遵西。精蓝自合绝人迹，何事亦成桃李蹊。
游大觉寺杂咏叠旧作韵·其三
作者：弘历
朝代：清
体裁：七言绝句

白足僧人衣水田，都官诗语莫须然。无言小坐片时去，消得清吟和昔年。
游大觉寺杂咏叠旧作韵·其二
作者：弘历
朝代：清
体裁：七言绝句

黍禾夹路蔚青秧，场圃风吹打麦香。半月忧劳一朝慰，更无须悟幻和常。
游大觉寺杂诗 其一 白家滩
作者：弘历
朝代：清
体裁：古风

山行宜步辇，迤逦细路通。路傍弥良田，绿蔚黍禾风。一雨生意佳，总赖造化工。遂过白家滩，村民多力农。尔我诚何幸，屡绥又冀逢。
游大觉寺杂诗 其七 龙潭
作者：弘历
朝代：清
体裁：古风

山半涌天池，淙泉吐龙口。其源远莫知，郁葱叠冈薮。不溢复不涸，自是灵明守。像设坐岩楼，致礼孚盈缶。利物神信能，格诚吾何有。
游大觉寺杂诗 其三 石桥
作者：弘历
朝代：清
体裁：古风

言至招提境，遂过功德池。石桥亘其中，缓步虹梁跻。一水无分别，莲开两色奇。右白而左红，是谁与分移。
游大觉寺杂诗 其二 城子山
作者：弘历
朝代：清
体裁：古风

埤堄栖绝顶，当年曾一攀。欲陟虞众劳，望寄霄汉间。山下多果树，秋实市阓阛。山上有古寺，花宫龙象閒。底事护卿云，羲画题檐端。
游大觉寺杂诗 其五 领要亭
作者：弘历
朝代：清
体裁：古风

笠亭栖嶕峣，如鸟翥翼然。层峰屏峙后，流泉布瀑前。山水之趣此领要，付与山僧阅小年。
游大觉寺杂诗 其八 银杏
作者：弘历
朝代：清
体裁：七言绝句

古柯不计数人围，叶茂孙枝绿荫肥。世外沧桑阅如幻，开山大定记依稀。
游大觉寺杂诗 其六 憩云轩
作者：弘历
朝代：清
体裁：古风

云岂解劳逸，而用憩息为。我适来山轩，见彼写楹时。我憩云亦憩，此意谁能知。回首语苾刍，莫拟说禅诗。
游大觉寺杂诗 其四 四宜堂
作者：弘历
朝代：清
体裁：七言绝句

佛殿边傍精舍存，肃瞻圣藻勒楣轩。四宜春夏秋冬景，了识色空生灭源。
游天平山十六韵
作者：弘历
朝代：清
体裁：五言排律

吴会众山镇，天平万笏朝。飞来峰拔地，林立石干霄。茶坞西邻近，支硎北户招。势连高景秀，气接太湖潮。是日春方仲，行时兴倍饶。灵岩盘岭路，功德访云寮。芳玉溪梅绽，柔金陌柳摇。行行见别墅，缓缓度横桥。宛到前游处，閒看旧咏标。名园实潇洒，古迹半荒寥。文正风犹在，梓桑泽未遥。小停憩閒馆，更进步层椒。翠樾茈虒密，苍岩突兀峤。庵传远公法，泉溯白翁谣。绝顶高无匹，三吴望里要。未称元气复，用是一心焦。
游天成寺
作者：弘历
朝代：清
体裁：七言律诗

世间万事总天成，而此招提独擅名。石诡松苍非有色，泉飞籁奏本无声。设云禅契如何契，欲以诗鸣不易鸣。莫若亸鞭进前去，倩他一片白云横。
游天成寺
作者：弘历
朝代：清
体裁：七言律诗

乘閒偶作问山行，熟路宁须更计程。却忆昔年策马健，不期今日凭舆轻。林开寺径空中色，泉挂楼窗静里声。一晌凭栏生默会，由来物物总天成。
游天成寺
作者：弘历
朝代：清
体裁：七言律诗

借问天成成几时，一番来启一番思。寺楼仍倚南窗坐，石壁翻看北障词。昔岂料今今视昔，离原即合合非离。漫猜忽作禅宗语，即境诚知有若斯。
游天成寺
作者：弘历
朝代：清
体裁：七言律诗

始终乘马入山乘，弗马惟舆耄耋徵。诡石苍松岂有异，明心见性又何曾。固知偈说无法佛，颇叹跪迎有改僧。小坐仍遵云栈进，遇奇得句兴犹胜。
游天成寺
作者：弘历
朝代：清
体裁：七言律诗

平明步辇出庄门，历历松冈复杏村。吞吐山溪遵彼仄，回环涧水溯其源。因穷叠石灵明境，遂造布金毗奈园。小坐寺楼聊纵目，天成妙趣静堪论。
游天成寺
作者：弘历
朝代：清
体裁：七言律诗

春游转眼此秋游，一线天开栈道修。石底泉琴听不见，松梢云带挽疑留。如来相好仍虚殿，小坐高寒俯迥楼。指点适才鸣辔处，若为隐现霁烟浮。
游天成寺
作者：弘历
朝代：清
体裁：七言律诗

盘山不到到必来，缘是佳兮复静哉。一水爱他洗涧落，两峰为我擘云开。禅松弗改千古色，慧草都无半点埃。万物天成宁独此，金仙趺坐不言该。
游天成寺
作者：弘历
朝代：清
体裁：七言律诗

西崦循蹊复北行，肩舆石涧度纵横。嵱嵷高衍中通路，迥绝精蓝旧识程。小憩前年如昨日，全收山景本天成。昔题今什无须较，欲去陈言未抵精。
游天成寺
作者：弘历
朝代：清
体裁：七言律诗

雨后润蒸春雾屯，平明破雾出园门。例舆惯熟东西路，易马犹闲高下原。辨径峣峰望弗见，过桥古寺讶前存。去来今了不可得，静悟如如两足尊。
游天成寺作
作者：弘历
朝代：清
体裁：七言律诗

春郊雨后喜晨晴，偷暇名山跋马行。怪石常迎面前竖，浮云忽向脚根横。到来月相原如是，静处尘心那更生。松色泉声谁所置，了知物物总天成。
游天成寺作
作者：弘历
朝代：清
体裁：七言律诗

游山聊趁万几閒，轻骑还教减从班。雨过林枝垂露重，春寒涧水带冰潺。辟开一指栴檀宇，俨列九天虎豹关。无碍楼窗霁风峭，片时得句我犹闲。
游天成寺作歌
作者：弘历
朝代：清
体裁：古风

两峰豁开一线天，上笼劫外古松，下临冰里之飞泉。诡石硉矹砐硪乃难为名状，经如是者千溪万壑琳宫忽涌青云巅。我到天成亦已屡率讶，创见无不生欢喜。因悟过去未来现在实皆弗可得调御，嘿然说如是而已。
游天成寺叠癸丑韵
作者：弘历
朝代：清
体裁：七言律诗

一例游山马弗乘，隔三逮七八之徵。峰容泉韵原无改，壁泐崖镌见有曾。辞寡吉人惭古道，律抛禅弃夥今僧。层楼弗坐轻舆去，揽胜不留也觉胜。
游天成寺漫题
作者：弘历
朝代：清
体裁：古风

昔游天成寺，始终都乘马。既游天成寺，舆出入山舍。今却始终舆，忽忽八旬者。青山与古寺，何曾略易也。恰似迦叶笑，释迦花在把。
游宝珠香界诸胜即景得二十韵
作者：弘历
朝代：清
体裁：五言排律

当秋山色净，趁晓夜凉舒。玉魄依河澹，金曦出海徐。云庄发䍐罼，岭路迈崎岖。萝露霏烟细，松风韵籁疏。寺低临法海，峰背指蟾蜍。虫响闻荒坂，鸡鸣见远墟。据高悬照普，得要触怀虚。历历非纡彼，摐摐尽起予。招提看宛宛，调御坐如如。又是经年别，真成方外居。遵蹊再攀陟，抟壁且趑趄。随步来新会，寻思忘旧于。琴书原好在，轩榭试凭诸。讵慕远公社，谁停元度车。梵香空色相，真界静钟鱼。便以传餐罢，因之回跸初。林飔鸣辔勒，涧瀑溅衣袽。大野欣多稼，西成近可书。三时望匪易，一意略为纾。景惜粗疏过，诗题揽结馀。
游寄畅园三叠丁丑旧作韵
作者：弘历
朝代：清
体裁：七言律诗

那能此地目飞鸿，境古而幽与理通。山色泉声清赏外，昔年今日默思中。问他王顾画曾擅，便是杜倪句岂工。促就诗休论巧拙，右厢去礼梵王宫。
游寄畅园再叠丁丑旧作韵
作者：弘历
朝代：清
体裁：七言律诗

江表初看山势鸿，埠墩西放一舟通。秦园萧寺相邻近，水阁云窗小憩中。视昔由今兴堪托，松声泉韵画惭工。仿斯早已成八景，愧是卑称大禹宫。
游寄畅园叠旧作韵
作者：弘历
朝代：清
体裁：七言律诗

胜地宁当目送鸿，屡来熟路自知通。一桥横驾琉璃上，数宇迥悬琬琰中。景到春前画不若，境惟尘表句难工。书堂小憩传清跸，欲趁佳辰礼梵宫。
游寄畅园题句
作者：弘历
朝代：清
体裁：七言律诗

烟溪又复泛梁鸿，路侧名园曲折通。新景林岚六尘表，昔游岁月寸心中。清泉白石自仙境，玉竹冰梅总化工。小憩便当移跸去，一声定磬下花宫。
游小有天园登绝顶
作者：弘历
朝代：清
体裁：七言律诗

最爱南屏小有天，登峰原揽大无边。易诠藉用还司马，琴趣那能效米颠。百卉都知斗春节，千林乍欲敛朝烟。菁葱峭茜间探妙，比似仇池然不然。
游山回入千尺雪门小憩有作
作者：弘历
朝代：清
体裁：古风

静寄庄同避暑庄，围庄胥以石为墙。乘舆驻跸应如是，广祗十之三四强。降由西北向东南，门却山庄西北探。是则原无一定向，世间名象可因参。入门山舍向南寻，可坐憩焉幽且深。临水三间竹炉在，片时试茗足娱心。一室中收四处图，咄哉求备自嗤吾。四而一与一而四，齐物南华有是乎。
游山回入千尺雪门有作
作者：弘历
朝代：清
体裁：古风

前年降下犹策马，今年就平方舍舆。由来两岁光阴耳，忽觉较前已弗如。八旬耄与古稀异，那复筋力为强予。以养身论斯为可，以养心论岂可欤。心为敕政之本源，涉怠诸事丛脞诸。下舆精舍聊憩坐，身心内外体以徐。身劳心安晦庵语，高年于此或当殊。有閒无逸以图治，倦勤待此乐只且。
游山回至山庄三首·其一
作者：弘历
朝代：清
体裁：七言绝句

明廷咨政过辰牌，乘暇春山一畅怀。却入苑墙回首望，定光塔影白云埋。
游山回至山庄三首·其三
作者：弘历
朝代：清
体裁：七言绝句

时晴时晦幻千峦，信是山灵技毕殚。几首诗休作诗读，合如记里画图看。
游山回至山庄三首·其二
作者：弘历
朝代：清
体裁：七言绝句

一往来游穷六寺，或初到或旧曾经。心中携得盘龙状，便与乘閒写色形。
游山旋入千尺雪门
作者：弘历
朝代：清
体裁：古风

路近山庄略乘马，亦缘非上乃下也。上为难而下为易，取易舍难何为者。自惭老况有如斯，人纵弗嗤我自嗤。尚或颂称清健美，退有后言舜戒之。行行苑门近西北，复易清舆降屴崱。栖屴崱更临石涧，有屋洒然堪憩息。俯凭雪以千尺名，数典寒山已久成。寒山景概那复忆，所忆吴民爱戴情。
游山杂咏
作者：弘历
朝代：清
体裁：古风

赫曦方报夏，飒籁顿含凉。避暑真仙境，游山趁夕阳。青云赩赤霞，背影看翻鸦。生色王维画，谁铺鱼网麻。希革鹿未肥，漫试射生手。忘机亦近人，宁独鸥堪友。岩花错野绣，可嗅不可象。黄蝶栩双双，量来大于掌。迷离蔚榛烟，潋滟霏萝露。蹀躞珠勒马，径往风凉处。
游山毕入山庄千尺雪门
作者：弘历
朝代：清
体裁：古风

南门以出北门入，出渐升山入降山。梵宇精蓝历数四，摇刖峻挺冈复峦。奇松诡石难具数，韵以明瀑与暗泉。是胥画格及诗料，兴已适矣非空还。或乘轻舆或策马，策马时少乘舆安。自顾弗如昔时矣，然而遵养宜高年。养身逸可心不可，犹日孜孜勤民艰。
游山遂至云净寺
作者：弘历
朝代：清
体裁：古风

游山事非忙，何必候清晓。仆从群饭罢，山园出便道。西岩阳已多，东岭曦犹少。兰路湿无尘，松籁翻偏峭。石林盘蚕丛，耆域亦已造。按指海印光，如是礼三宝。云净旧寺名，即景真称好。
游山遇雨二首·其一
作者：弘历
朝代：清
体裁：七言绝句

快晴五日秋阳暴，一晌游山�雨遭。衣履湿沾薄行赏，役人知喜不知劳。
游山遇雨二首·其二
作者：弘历
朝代：清
体裁：七言绝句

迩来晴雨诚时若，早稻收成亦渐闻。却以军临阳布近，急知盼捷不知欣。
游平山堂
作者：弘历
朝代：清
体裁：七言律诗

卓午行宫颇无事，偷閒一再至平山。花辞骀荡红纷雨，林报清和绿可攀。逾月风光易尔许，千秋吟咏检其间。何当向者留新什，早泐苕华待我还。
游平山堂再叠壬午诗韵·其一
作者：弘历
朝代：清
体裁：七言绝句

大观堂外命轻舟，一卷图中作胜游。恒此寻诗为即景，不妨认性且随流。
游平山堂再叠壬午诗韵·其七
作者：弘历
朝代：清
体裁：七言绝句

豫游回首不堪思，岂谓今来独憩兹。圣日慈晖徒忆昔，行云流水可观时。
游平山堂再叠壬午诗韵·其三
作者：弘历
朝代：清
体裁：七言绝句

平山数典忆前朝，六一流风事未遥。记取维扬欧氏宅，不殊闽海蔡家桥。
游平山堂再叠壬午诗韵·其二
作者：弘历
朝代：清
体裁：七言绝句

因如具慧不妨有，慧岂依因本自无。输与寺僧粥饭罐，那曾于此做工夫。
游平山堂再叠壬午诗韵·其五
作者：弘历
朝代：清
体裁：七言绝句

南来初见此平冈，济胜依然步不妨。祗事诗情输韦杜，那更画意学倪王。
游平山堂再叠壬午诗韵·其八
作者：弘历
朝代：清
体裁：七言绝句

黔黎虽听颂声扬，却我犹惭一德凉。老矣不期重问景，吟留八首赏烟光。
游平山堂再叠壬午诗韵·其六
作者：弘历
朝代：清
体裁：七言绝句

寺傍精舍八窗空，骋望来途一水通。海阔天空点也意，笑他缀景太求工。
游平山堂再叠壬午诗韵·其四
作者：弘历
朝代：清
体裁：七言绝句

木兰不藉棹歌声，黄鸟音传烟柳横。故事何须举柑酒，生生万物遂其情。
游平山堂即景杂咏·其一
作者：弘历
朝代：清
体裁：七言绝句

去时春仲来春暮，真是春光马上看。祗有风流贤太守，千秋名在碧峰端。
游平山堂即景杂咏·其七
作者：弘历
朝代：清
体裁：七言绝句

平阜池堂俯碧涟，已看荷叶出田田。传花命酒围嘉客，高致当年在眼前。
游平山堂即景杂咏·其三
作者：弘历
朝代：清
体裁：七言绝句

绿柳阴浓曲岸头，缓移画舸惠风柔。青琅玕馆凝神盼，谁道寻常竹有秋。
游平山堂即景杂咏·其二
作者：弘历
朝代：清
体裁：七言绝句

北瞻昆轴广陵南，园倚虹桥镜影涵。设使武夷徵故事，便当九曲自兹探。
游平山堂即景杂咏·其五
作者：弘历
朝代：清
体裁：七言绝句

暖香明艳正含嘉，几架云棚护惜加。不读庐陵欧氏序，谁知天下有真花。
游平山堂即景杂咏·其八
作者：弘历
朝代：清
体裁：七言绝句

坐惟片刻未斜晖，问景听称驰驿飞。短句八章聊纪事，足酬佳兴可言归。
游平山堂即景杂咏·其六
作者：弘历
朝代：清
体裁：七言绝句

丽日轻风喜朗晴，麦田吐穗待秋成。今朝功德山头望，始觉吾心畅快生。
游平山堂即景杂咏·其四
作者：弘历
朝代：清
体裁：七言绝句

侍卫银牌赐老人，渴恩便夺亦情真。可知半日行春舫，不为閒游为省民。
游平山堂即景杂咏八首·其一
作者：弘历
朝代：清
体裁：七言绝句

九峰园畔换轻舟，古郡城西初度游。二十四桥虽莫辨，紫微犹足缅风流。
游平山堂即景杂咏八首·其七
作者：弘历
朝代：清
体裁：七言绝句

山堂小憩引遐思，论世端宜尚友兹。漫惜梅花开未盛，看梅恰合是斯时。
游平山堂即景杂咏八首·其三
作者：弘历
朝代：清
体裁：七言绝句

陪臣贺节大宛朝，侍卫携来不惮遥。便许随观都踊跃，无文径说践虹桥。
游平山堂即景杂咏八首·其二
作者：弘历
朝代：清
体裁：七言绝句

楼台丝管广陵擅，廿里双堤隙地无。幼挈老扶恣瞻就，吾心所喜在斯夫。
游平山堂即景杂咏八首·其五
作者：弘历
朝代：清
体裁：七言绝句

一脉西来总蜀冈，安名立字定何妨。东山偏自称功德，莲界因之礼法王。
游平山堂即景杂咏八首·其八
作者：弘历
朝代：清
体裁：七言绝句

闰藏芳信待维扬，霁旭和风了不凉。绿蕙红�争放色，平山今日识春光。
游平山堂即景杂咏八首·其六
作者：弘历
朝代：清
体裁：七言绝句

瀑泉浡淴落云空，宛转轻舆有路通。对峙双峰度云栈，笑他望蜀太求工。
游平山堂即景杂咏八首·其四
作者：弘历
朝代：清
体裁：七言绝句

舟移岸转换歌声，早见平山翠黛横。五载流阴才瞥眼，越豪今日是吟情。
游平山堂叠壬午旧作韵·其一
作者：弘历
朝代：清
体裁：七言绝句

䢴江昨日舣行舟，清晓平山作胜游。七字昔年赓旧韵，春秋十六阅如流。
游平山堂叠壬午旧作韵·其七
作者：弘历
朝代：清
体裁：七言绝句

贤守清风一缅思，奎文千载永留兹。至今大法小廉者，垂训依然凛昔时。
游平山堂叠壬午旧作韵·其三
作者：弘历
朝代：清
体裁：七言绝句

杜诗休说李唐朝，千百年来事已遥。岂啻笙歌二十四，略嫌杂遝压溪桥。
游平山堂叠壬午旧作韵·其二
作者：弘历
朝代：清
体裁：七言绝句

慧因寺里参调御，净善聊为辨有无。可惜僧雏不识此，施檀热闹羡金夫。
游平山堂叠壬午旧作韵·其五
作者：弘历
朝代：清
体裁：七言绝句

功德平山一脉冈，栈途跋马尚无妨。驩虞皞皞忘分别，底事子舆较霸王。
游平山堂叠壬午旧作韵·其八
作者：弘历
朝代：清
体裁：七言绝句

游馀亦命返帆扬，川路韶曦暄且凉。岸转舟行回首望，绿云丛底淡烟光。
游平山堂叠壬午旧作韵·其六
作者：弘历
朝代：清
体裁：七言绝句

精蓝色色与空空，丈六无为罢六通。到此应忘一切地，而何点笔骋吟工。
游平山堂叠壬午旧作韵·其四
作者：弘历
朝代：清
体裁：七言绝句

漫教警跸肃呼声，老幼任趋纵与横。到处欣他亲切意，不孤多载爱民情。
游康山
作者：弘历
朝代：清
体裁：七言律诗

新城南界有山堂，遗迹其人道姓康。曾是驻舆忆庚子，遂教题额仿香光。重来园景皆依旧，细看碑书未异常。述古虽讹近文翰，一游精鉴不妨详。
游康山即事二首·其一
作者：弘历
朝代：清
体裁：七言律诗

䢴城策马进南门，闻说康山旧迹存。谁识浚河疏运道，竟成筑馆作名园。时花二月之中遇，古树千年以上论。为仿尽禅书四字，似于不似缅钗痕。
游康山即事二首·其二
作者：弘历
朝代：清
体裁：七言律诗

汴州节木久名扬，更说康山有草堂。城市已云擅幽绝，管弦何事闹纷忙。爱他梅竹秀而野，致我吟情静以偿。略步楼台高下者，谓应数典愧香光。
游惠山园因忆江南去岁被灾地
作者：弘历
朝代：清
体裁：七言律诗

园学惠山偶莅之，江南真者顿萦思。去年被旱虽经赈，新岁加恩更展期。峰色泉声宁异彼，衣单食歉镇廑兹。近闻雨雪麦畴润，可接青黄半信疑。
游戒台叠癸酉旧作韵
作者：弘历
朝代：清
体裁：五言排律

过岭盘回磴，琳宫此重寻。松风谡诗意，水月空禅心。那辨隋唐迹，徒传功德林。再来浑熟路，小坐已开襟。庭树莫非古，砌花宁独今。常时相望境，一晌验云岑。
游摄山栖霞寺仍叠尹继善沈德潜倡和韵
作者：弘历
朝代：清
体裁：古风

建业多佳山，要以摄生冠。闻名未见者，尚尔生歆羡。况我曾命游，驰情结霄汉。诸峰尽婉娈，秀比总角丱。几暇辄神交，那藉图经按。泉石应好在，每每萦遥恋。却付忘言僧，长年对塔院。兹来缘省方，宁图畅游观。独此未能恝，吟怀吾早办。言入功德门，载寻烟霞径。飒尔净四尘，坦然遵八正。调御坐青莲，屏息不期敬。缅怀平原人，舍宅悟本性。旅食或乏粮，之郁随弟庆。仍住弇榆山，水石足幽胜。吾闻狂狷者，不弃尼山圣。惜哉被季世，化裁孰可凭。徒传赐如意，放浪林间听。山之姿曰林，山之骨曰石。林姿既葱菁，石骨复嵽峉。尽善谁能同，那可计寻尺。云生峰欲连，泉画岩疑坼。择胜不胜择，底藉东坡帟。徘徊拟辽待，天籁落绝壁。窍讵槩以万，号信笇以亿。山灵秘其奥，应谢尘凡客。东麓有行宫，松轩成少息。澄怀思向游，摛藻抽义脉。草药既芬菲，应游鹤与鹿。巢松风籁翻，饮泉月光漉。翠华忽来过，想皆避深谷。徒见曲折溪，泠泠自潆洑。伞山如有语，未能隐者瀑。以此我欲返，秣马命群仆。了知乾惕人，未可耽清福。出门试回听，涧水犹鸣筑。鸣筑清神心，枉驾重攀上。径指最高峰，沿路纷奇赏。云林揖峭茜，烟江俯泱漭。畅观既云惬，托怀亦戒荡。信宜下崇椒，高资遵路往。扬子剪平波，棹歌发清响。寓物贵不留，有如镜中象。展读旧巡编，聊当抒馀想。旧编一再看，宛忆倡和事。长诗欲重赓，几忙则且置。是不宜作辍，促成值少塈。休文留林泉，吉甫随车骑。一则效负弩，一则赋制芰。迹殊心则同，悃见兴歌际。明远拟俊逸，长吉非诡异。欲罢我不能，匪逞藻词俪。片时成六章，用志江山丽。
游摄山栖霞寺用尹继善沈德潜倡和韵六首·其一
作者：弘历
朝代：清
体裁：古风

久闻摄山名，秀如玉而冠。僧绍小隐处，高节古今羡。拔地百卅丈，峣峰凌碧汉。众山皆在下，如翁视童丱。画石及落星，历历皆可按。图经昔膻芗，久矣系清恋。兹来缘省方，乘暇游禅院。苏民廑解泽，对佛愧止观。咨尔肆觐牧，峻宇何须办。
游摄山栖霞寺用尹继善沈德潜倡和韵六首·其三
作者：弘历
朝代：清
体裁：古风

古人亦有言，枕流而漱石。不可无此意，爱斯淙复峉。悬崖仲璋琢，其佛四十尺。松撑云态破，竹迸埒形坼。盘挐互轇轕，如盖亦如帟。可以谢栋梁，永此安岩壁。峰回路转处，化身更千亿。既不辨异同，谁更分主客。渫泉得品外，盘陀聊憩息。轩渠笑陆羽，未遇此真脉。
游摄山栖霞寺用尹继善沈德潜倡和韵六首·其二
作者：弘历
朝代：清
体裁：古风

山房号万松，屧步寻深径。孙枝貌已苍，侧干形犹正。何况古乔者，孰不见生敬。几赦斧斤劫，益凛冰霜性。拂星自成景，吐云应号庆。偓佺曾遗尧，养真称战胜。又如商伯夷，乃得清之圣。层台一登临，民瘼当前凭。元气复也无，谡涛何心听。
游摄山栖霞寺用尹继善沈德潜倡和韵六首·其五
作者：弘历
朝代：清
体裁：古风

昂首最高峰，巉岩拾级上。药草堪摄生，含芳袭人赏。北睇见大江，颢气涵漫漭。吾怀与之如，廓然坦荡荡。忽忆东坡翁，赤壁曾独往。俯冯夷幽宫，长啸发逸响。其气盖古今，其景融机象。斯游可同乎，吾惟企遐想。
游摄山栖霞寺用尹继善沈德潜倡和韵六首·其六
作者：弘历
朝代：清
体裁：古风

藉问夏谚中，游豫缘何事。江国灾祲馀，如伤犹未置。嗟尔在位者，孰非民攸塈。迩来闾阎况，略�巡春骑。纵云免沟壑，未称富蒋芰。矧兹乃所见，宁无未见际。供奉尔勿劳，徒劳亦奚异。踏阅便游山，闻挈诗人俪。索观赓其章，匪侈词华丽。
游摄山栖霞寺用尹继善沈德潜倡和韵六首·其四
作者：弘历
朝代：清
体裁：古风

跑曾闻有虎，名得因逢鹿。每吐云英英，亦浸月漉漉。其始乃何年，太古此涧谷。藓痕石缝间，细注才漩洑。闻自候停跸，阶下宛成瀑。斯事属偶然，不必称更仆。傥来还傥去，谁欤享清福。回首语山僧，付尔听真筑。
游支硎
作者：弘历
朝代：清
体裁：古风

马首见支硎，迎人罨秀色。一径入松竹，峰秀不可得。到山始畅然，环秀真奇特。却失来时径，但见绿云羃。山川聚灵气，变幻曷有极。回向参世尊，万虑于以息。石室及寒泉，一一供游历。支公鹤不闻，空亭祗留迹。
游支硎山三叠丁丑旧作韵
作者：弘历
朝代：清
体裁：七言律诗

增山趣固以山泉，胜数支硎亦有年。落瀑响宣梵宗偈，平池照澈镜光禅。拈花提泯全和半，食蜜甜同中与边。唤起上人拟一问，适来七字否乎然。
游支硎山再叠丁丑旧作韵
作者：弘历
朝代：清
体裁：七言律诗

未改山腰石脚泉，支公别却十馀年。可知无住光阴幻，便是有为清净禅。大似翻经参半满，不殊悬镜泯中边。既然一切应无碍，底事回思复怆然。
游支硎山叠旧作韵
作者：弘历
朝代：清
体裁：七言律诗

依旧青山与白泉，重来过眼又三年。发硎那是庖丁刃，招鹤仍参高士禅。舞为鼓琴同木石，甜如食蜜彻中边。设云佛法全拈出，远矣失之大不然。
游敞晴斋
作者：弘历
朝代：清
体裁：五言律诗

迩日阴无雨，今朝遂敞晴。游斋缘即景，憩座喜循名。秋意徐徐入，云容片片征。摛毫鲜滞句，心与境俱清。
游文园狮子林
作者：弘历
朝代：清
体裁：七言律诗

园里文园才一隅，却成十六景分铺。取诸左右源堪挹，别以高低趣更殊。朝暮霭岚标活句，清真山水列奇图。问从何处得粉本，格法依稀自懒迂。
游普圆院
作者：弘历
朝代：清
体裁：七言律诗

永福资严屡易号，兹仍溯始普圆称。峰标石笋陵云独，泉冽金沙落涧层。苏赵游踪寻已泯，屠徐题额见何曾。重看修葺供吟眺，未识予心益愧增。
游栖霞山
作者：弘历
朝代：清
体裁：七言律诗

栖霞名寺遂名山，点窜宁因字句间。药草摄生何不可，乳泉涤虑恰宜閒。偶来寻胜非耽静，敢懈观民正忆艰。朴斲行宫居信宿，对时摛藻我犹闲。
游栖霞山
作者：弘历
朝代：清
体裁：七言律诗

第一金陵明秀山，所欣初遇足空前。画屏云罨紫峰阁，乳窦春淙白鹿泉。梵业镌碑尚隋代，净因舍宅自齐贤。更谁凿壁名纱帽，只恐平原意未然。
游栖霞山叠旧作韵
作者：弘历
朝代：清
体裁：七言律诗

三载重来游摄山，红霞栖见碧峰间。南齐古寺依然在，建业名区好是閒。付与僧人坐享逸，登其鸟道步忘艰。骋怀游目须臾得，长此非宜大合闲。
游沧浪亭
作者：弘历
朝代：清
体裁：七言绝句

沧浪亭是延宾所，点缀湖山其水清。大法小廉应视此，憩于此者合循名。
游法海寺
作者：弘历
朝代：清
体裁：七言律诗

岩扉觅路野花薰，未至招提意已欣。月相金容常自印，昔时今日杳难分。目穷远近吟中景，足蹑寻常望里云。记取夏山初过雨，绿螺如滴倚斜曛。
游法螺寺
作者：弘历
朝代：清
体裁：古风

千尺雪上心已洗，法螺寺中随法喜。肩舆旋转入菁葱，万里之间论尺咫。我闻吹螺演三乘，又云佛顶螺髻青。色觅声求尽邪道，如见如来能不能。
游法螺寺书怀
作者：弘历
朝代：清
体裁：古风

山寺胜以幽，林壑缭而邃。支硎北屏秀，天平南襟翠。喜此处僻境，向曾一跋骑。本色佛道场，那在庄严费。今来殊所观，亦颇事点缀。鸠工非庶民，施檀云大吏。惜哉不二门，几至无隙地。小坐命返舆，书怀志吾愧。
游清凉寺
作者：弘历
朝代：清
体裁：古风

何山不清凉，而此山独占。五台亦有之，新旧原易勘。然胥同幻名，久近何须验。山名既属幻，寺名益觞滥。而在兹言兹，云林喜苍淡。静室小憩坐，藉用消尘念。
游清凉寺
作者：弘历
朝代：清
体裁：古风

去岁曾礼清凉山，今朝乃谒清凉寺。既曰清凉应一真，吾所知者已有二。其不知者想更多，旋于苏文悟其义。譬如凿井因得泉，不可谓水专在是。井同泉水无不同，妄分彼此真儿戏。调御丈夫如是云，是谓清凉无上谛。
游清凉寺
作者：弘历
朝代：清
体裁：七言律诗

山寺夷嵏俯石头，行春得暇偶来游。入幽已自清尘念，造极还堪纵远眸。禁苑昔年何帝宅，长江千古客人舟。便莲宇亦时兴废，一切有为孰久留。
游清凉寺
作者：弘历
朝代：清
体裁：七言律诗

清凉山上清凉寺，缩地五台为建康。立字安名曷有定，春风秋月自其常。禅枝笼宇布新叶，慧草当阶发古香。左市右江都入揽，不堪前代论兴亡。
游清凉寺
作者：弘历
朝代：清
体裁：五言律诗

石城礼香界，此路旧曾经。净业真称白，好山不改青。欲寻辛未句，因上翠微亭。触景成新会，清机悦性灵。
游潭柘岫云寺即事杂咏得诗六首·其一
作者：弘历
朝代：清
体裁：五言律诗

攀云寻净地，閒树出祗园。息我幻尘念，游兹法海门。灵潭澄自古，老柘郁生孙。欲拟留诗去，诗中无可言。
游潭柘岫云寺即事杂咏得诗六首·其三
作者：弘历
朝代：清
体裁：五言律诗

乳窦淙淙注，天窗小小悬。千松排嶂外，一水到斋前。远印云中岫，平临谷口烟。瞿昙无说说，钵里茁青莲。
游潭柘岫云寺即事杂咏得诗六首·其二
作者：弘历
朝代：清
体裁：五言律诗

春山绿如洗，四面作佳邻。默对如如相，惭为汲汲人。天香凝篆细，空乐韵松频。古衲瓶盂净，将无隐者伦。
游潭柘岫云寺即事杂咏得诗六首·其五
作者：弘历
朝代：清
体裁：五言律诗

小轩临绝涧，朝暮写烟霞。近席挹清籁，虚窗碎白纱。圣纵馀想像，题字走龙蛇。谁演楞伽法，能听倩绿芭。
游潭柘岫云寺即事杂咏得诗六首·其六
作者：弘历
朝代：清
体裁：五言律诗

簇簇玉芙蓉，嶟嶟当户浓。岂因供揽结，聊可荡心胸。柏子窗间落，石泉阶下淙。徘徊迟去骑，径转尚閒钟。
游潭柘岫云寺即事杂咏得诗六首·其四
作者：弘历
朝代：清
体裁：五言律诗

忆在天成寺，禅房有句留。山川原并美，岁月几迁流。龙卧深潭底，鸟吟高树头。閒云知我意，到处分相投。
游灵谷寺
作者：弘历
朝代：清
体裁：古风

孝陵卜幽宫，灵谷迁古寺。迁复阅岁古，瓦兽荆榛坠。后人惜湮灭，稍稍事檀施。岂能复旧观，百什存一二。道林与开善，谁更辨名字。一切有为法，金刚六如蔽。小憩便言旋，行云无系意。
游烟雨楼与庄有恭联句叠前韵作
作者：弘历
朝代：清
体裁：古风

昔兹抚土臣，今为隔省吏。仍携因阅塘，叨陪逾及第。嘉禾奉清娱，高楼挹佳致。花繁双树玉，香儗千顷芰。名循虑烟雨，实惠快晴霁。何处不筹农，所喜无弃地。就瞻禁谯诃，蹴踏敕趋避。蔼然衢谣盈，翕若天籁吹。颇嘉新政观，莫忘旧学肄。行当侍左右，顿尔豁障翳。簿书幸宽程，笔札愿谨伺。抚时值风和，延远胜山翠。一天景越朗，四邻望俱遂。澄波识鱼乐，厚泽欣众暨。滮湖正回棹，秀溪复控辔。万千气象呈，百二春光继。揽结敢恣兴，游豫无非事。明将盐官驻，总廑海亹利。北涨常安澜，中开必表瑞。圣仁感天仁，予意视民意。翘心缅四巡，睫眼又三岁。载赓非玩物，怀哉惟展义。
游烟雨楼与庄有恭联句用石鼎体
作者：弘历
朝代：清
体裁：古风

滮湖换轻舟，载咨携大吏。延楼镜中央，叠坐图次第。元璙首缔搆，仲圭足标致。名宁诧鸳鸯，利颇擅荷芰。谓当烟雨濛，乃值春光霁。游目益悦心，对时兼得地。青峦识送迎，白鸟忘呵避。柔桑验萌芽，绣壤嫌鼓吹。耕织八政关，钟磬元音肄。老钱笔老健，蒙庄视蒙翳。前虚豹尾随，今预鹢头伺。堤桃伫靧红，渚柳渐凝翠。近远景毕呈，吟咏兴诚遂。何殊侍西清，窃幸迓南暨。迟牵载书船，急控催诗辔。遇荣三接承，音矢载赓继。频阴所恒惯，屡晴实罕事。却虑误东作，然诚得两利。三农足冬雪，万国来辑瑞。瞻天惬众怀，观风廑予意。阳舒固胜阴，月计尤省岁。勖尔惟清心，体兹共济义。
游烟雨楼与梁国治董诰联句三叠前韵作
作者：弘历
朝代：清
体裁：古风

庚子图楼景，肖搆敕苑吏。数典可忘兹，循名因定第。真面豁重谋，会心宛一致。南湖窗亚梅，北塞漪临芰。讵惟耐烟雨，亦复宜晴霁。扈从有邹枚，眺览离尘地。四咏元璙输，三卷襄阳避。活画含空濛，清音涤繁吹。响钵非诗坛，夺茵拟讲肄。优游翰墨林，潇洒松竹翳。樗材珥笔仍，梓里观风伺。铺棻劭耕蚕，涂饰却丹翠。敢誇诸政和，所愿群生遂。海塘深廑念，桑土斯攸暨。询惟富教筹，绥以刚柔辔。悠哉镜影澄，勖尔歌声继。钱庄胥故人，梁董共新事。兴适便回舫，澜清思涉利。俯瞰鱼游乐，凭想禾嘉瑞。莲岛隔云封，鳌矶足山意。赓韵嗣前春，罢巡自今岁。六度迅流阴，五字申时义。
游烟雨楼与梁国治董诰联句再叠前韵作
作者：弘历
朝代：清
体裁：古风

所贵省方者，休民与察吏。间亦涉吟咏，斯复经品第。湖平鉴澄心，楼迥纳远致。放舟帆挂蒲，理楫裳集芰。馀事问花柳，正务课雨霁。遗迹缅元璙，连疆记吴地。摛词座无哗，授简席欲避。藐尔惭蚓窍，依然答松吹。庄续旧韵赓，钱忆西清肄。嗟均作古人，慰适豁久翳。四巡昔未扈，再叠今初伺。体逊蓝本蓝，揽鲜翠微翠。鱼跃带波活，鸢飞齐云遂。雉堞郡城望，蚕洎村舍暨。暇仍询倪锄，憩略驻羲辔。众合万亿迎，年越十六继。对时延新景，联句循故事。便与回舟泛，信得观风利。蠲漕普实惠，登丰验上瑞。讵惟拜飏荣，勉守劝示意。夙怀酬阅堤，深情廑祈岁。歌舞漫纷陈，夏谚非兹义。
游烟雨楼即景杂咏四首·其一
作者：弘历
朝代：清
体裁：七言绝句

烟雨今朝烟雨无，眺吟畅好不模糊。菜花黄映麦苗绿，所喜犹然在此乎。
游烟雨楼即景杂咏四首·其三
作者：弘历
朝代：清
体裁：七言绝句

近涯野艇不谯诃，渔乐凭看乐若何。讶似天孙机杼张，锦端来往织仙梭。
游烟雨楼即景杂咏四首·其二
作者：弘历
朝代：清
体裁：七言绝句

即景无过遣兴题，过誉老笔注金鎞。楼前一对玉兰树，直与楼檐开并齐。
游烟雨楼即景杂咏四首·其四
作者：弘历
朝代：清
体裁：七言绝句

船泛春波天上坐，楼称烟雨霁中来。韶光陶冶无先后，庭际辛夷盆里梅。
游焦山
作者：弘历
朝代：清
体裁：古风

我昔金焦互量比，曾云在此不在彼。昨来浮玉凭朱栏，又觉人间鲜并美。东瞻岛屿藐拳石，蓬莱有无只虚拟。顺流扬帆忽至之，宛忆前评不差耳。如来转境故称佛，被境转者众生是。慧禅寺礼调御夫，焦先祠缅隐逸士。郁葱树色扶奇峰，倒影尽在江天里。豚入息风银月澄，龙出听讲黑云起。到斯雅合诸虑静，我则万几将谁委。江山不改心亦然，返棹吾将勤政理。
游焦山作歌
作者：弘历
朝代：清
体裁：古风

金山似谢安，丝管春风醉华屋。焦山似羲之，偃卧东床坦其腹。此难为弟彼难兄，元方季方各腾声。若以本色论山水，我意在此不在彼。微风入江縠纹起，从臣告我游应止。桥安舟险有名言，晓人何不当如是。须臾风息日才辰，焦先望幸意已勤。轻舟减从聊揽胜，不教警跸呼纷纭。三诏祠边抚遗迹，瘗鹤碑侧寻残文。交枝万树蔽白日，造极俯瞰干青云。江声澎湃，山色氤氲。东西亘界，南北区分。一条白水无断续，两岸青山相吐吞。焦山之游不虚云，诗成用诏闻未闻。
游焦山作歌三叠旧作韵
作者：弘历
朝代：清
体裁：古风

既是名山那无屋，譬人盎背必有腹。头陀应弟焦先兄，如气相求相应声。东西双峰秀拔水，在此曰此彼曰彼。其实一脉地根连，何有于行暨夫止。知之而复云来游，斯则邻非弗邻是。春和日丽正良辰，山僧速客意甚勤。轻舆减从试揽胜，不教缇骑填纭纭。罗汉岩傍得入路，瘗鹤崖畔寻遗文。栈道步步入丛云，青玉岛俯江波氲。由东而南渐夷旷，僧庵民舍相区分。周览原未消半日，回舟两岸景吐吞。江天一色远莫辨，断续钟声时尚闻。
游焦山作歌再叠旧作韵
作者：弘历
朝代：清
体裁：古风

焦山侵寻亦有屋，难傲金山独在腹。土为母子木弟兄，世人惯作响应声。太古以来大江水，岂知较此与量彼。三诏先生如可起，首肯吾言叹止止。水流地而云行空，谁论有是有非是。维舟登岸又斯辰，如来默坐何脩勤。无色声香味触法，施檀礼足徒纷纭。风幡不动自标偈，龙象变见皆成文。吾方兴属层峰云，下映江色青氲氲。今新昔故泯芥□，南疆北界谁区分。东瞻海门詄荡荡，百川虚受胥平吞。蓬莱方丈竟何处，祗馀潮声朝暮闻。
游焦山作歌叠旧作韵
作者：弘历
朝代：清
体裁：古风

金山岂无山胜在包以屋，焦山亦有屋胜在山之腹。髯翁为弟长老兄，至今謦欬聆其声。君子之交淡如水，每到金焦辄怀彼。长江风静波不起，青雀片刻旋至止。定慧寺礼金粟身，左首行斋昔无是。无过小憩缘此辰，楼台位置费太勤。成事不说自排解，后言宁免他纷纭。梅花已开冰玉色，竹枝全写龙凤文。梅竹之间得句返，兴致亦足标岩云。槎枒万树青氛氲，一条曲径菁葱分。造极忽豁万里目，吴颠魏踬气早吞。百年熙和五载狩，象山迎跸笙歌闻。
游焦山作歌四叠旧作韵
作者：弘历
朝代：清
体裁：古风

采薪汲水僧两三，尔时有山未有屋。世忠世杰屯其军，亦以邀敌伏山腹。南渡称侄过于兄，金源原自扬灵声。至今都付东流水，何足甲此而乙彼。孙吴曹魏更小哉，如彼交芦递眠起。即境咏古则且置，放舟问景亦莅止。梵寺行馆胥熟路，山色江声故如是。昔来辛未今甲辰，凡兹六度巡跸勤。世四年间事已夥，静观底是纷而纭。古鼎歌，瘗鹤文，何殊流水与行云。青玉坞尚青林氲，坞出幽僻曲径分，民居僧舍互吐吞。焦山之游止于此，泐石翠岩以待千载游客闻其闻。
游狮子园
作者：弘历
朝代：清
体裁：七言律诗

六岁时初来此居，何当七十二还馀。老年偏忆少年事，今日仍犹昔日予。内圣外王学瞠若，祖功宗德任肩诸。狮圜敬仰前题额，重搆狮林觉恧如。
游狮子园
作者：弘历
朝代：清
体裁：七言律诗

咫尺狮园路不遥，言游聊趁爽凉朝。初来忆过六旬岁，重到那堪七字消。舞象忽殊彼綵服，闻诗未异此松寮。思量欲弗负期望，惟有孜孜慎旰宵。
游狮子园
作者：弘历
朝代：清
体裁：七言律诗

园对狮峰名至今，山庄之北更山阴。不能忘旧每一至，遂以馀閒得偶临。林正披薰色愈翠，溪因过雨势增深。六龄稔冉兹八二，方寸犹然赤子心。
游狮子园
作者：弘历
朝代：清
体裁：七言律诗

夜热蒸为薄曙云，须臾云散丽朝昕。敢云适此游山兴，实以幸其收麦欣。漫拟龙飞誇气色，频思狮吼越声闻。圣踪想像况难学，且学惕乾图政勤。
游狮子园
作者：弘历
朝代：清
体裁：七言律诗

才出山庄西北门，园标狮子面前存。轻阴点雨增山景，峡陡涧环涨水源。较量农功幸无碍，歇停行旅已过烦。书斋憩坐馀清兴，忆旧那能忘七言。
游狮子园
作者：弘历
朝代：清
体裁：七言律诗

数日快晴山路乾，轻舆趁爽历岩峦。深居岂是戒无逸，露冕由来示有观。所怍殊前频策骑，祗馀依旧可操翰。六龄至此逮八十，瞥眼真看一指弹。
游狮子园
作者：弘历
朝代：清
体裁：七言律诗

晓凉步辇出山园，邸第跃龙一讨源。露气瀼瀼滋草木，风光凯凯敞庭轩。展书徒复怆存泽，闻礼何曾造得门。回忆初来方六岁，古稀兹忽抱元孙。
游狮子园
作者：弘历
朝代：清
体裁：古风

朝出西北门，山园近五里。因对狮子峰，园即名狮子。奎文赐一再，光焕跃龙邸。侍膳缅含饴，趋堂思问礼。所以驻山庄，忆旧每来此。空言亦何当，躬行在勉尔。
游狮子园
作者：弘历
朝代：清
体裁：七言律诗

狮园御宝焕康熙，祖泽恒同考训垂。虽曰对时当简咏，岂能即境弗萦思。梓桑见我成童际，梨枣忆他交让时。点笔怃然艰著句，髫年侍御了无遗。
游狮子园
作者：弘历
朝代：清
体裁：七言律诗

狮子峰阴居赐昔，额题仍是御毫挥。有怀因便为一豫，无逸敢皇懈万几。频问邮签心不怿，忍看画障景如依。成诗数首旋归去，行漏曾非四刻违。
游狮子园
作者：弘历
朝代：清
体裁：七言律诗

狮子峰阴狮子园，两朝奎画万年存。一游敢不思扬觐，昔日那能忘凊温。却已皤然望八帙，幸哉忽尔见元孙。惟徯归政后来此，诸虑都消究梵言。
游狮子园
作者：弘历
朝代：清
体裁：七言律诗

狮子峰阴龙跃津，邸园一豫趁清晨。却思始至甫六岁，匆过何期逮八旬。内圣外王学胥恧，祖功宗德训曾亲。而今适百半九十，归政近哉勉惕寅。
游狮子园
作者：弘历
朝代：清
体裁：七言律诗

狮子称园因象峰，题缘祖乃赐居宗。六龄初至实孩稚，八七重来已老容。忽昨忽今不觉已，曰承曰显祇惭胸。虽云归政仍训政，望捷依然愁正浓。
游狮子园
作者：弘历
朝代：清
体裁：七言律诗

狮峰东对以名园，赐额当门圣藻存。依旧跃龙池馆在，每因观象旰宵敦。迟来允以心烦绪，偶忆宛看景实原。六岁居斯今八六，无迁一瞬阅高奔。
游狮子园
作者：弘历
朝代：清
体裁：五言律诗

维新成去岁，重至又今秋。圣日如常照，隙驹真是遒。山园时景飒，书屋古香留。佔毕髫年处，居然已白头。
游狮子园
作者：弘历
朝代：清
体裁：七言律诗

邸园乘暇一游巡，山色波光若相亲。说法门前旧狮子，种松户外老龙鳞。长年偏忆少年事，今日原同昔日人。书室设还刮目待，愧哉语著阿蒙真。
游狮子园
作者：弘历
朝代：清
体裁：七言律诗

邸园咫尺山庄北，具体而微饶僻清。是日轻舆一寻胜，无端旧迹每牵情。漫参贝叶经中句，不异金阊画里行。设以狮峰近相较，赢他假藉祗传名。
游狮子园
作者：弘历
朝代：清
体裁：七言律诗

面挹澄波背倚峰，清游策骑偶从容。今来岁月宁殊昔，狮吼园林本跃龙。涧口野流微带冷，墀头嘉荫越加浓。不堪仰首高空望，云白山青耸叠重。
游狮子园
作者：弘历
朝代：清
体裁：七言律诗

龙邸狮园岁必游，祖恩宗训忆从头。六龄识字实初至，十一背书蒙厚庥。幸驾随来饴锡沐，慈闱宣觐顾嘉投。卌年孝养慈宁福，圣谕两言万世留。
游狮子园即事
作者：弘历
朝代：清
体裁：七言律诗

六岁初来才读书，倍之恩命禁中居。月长日引八旬五，显祖承宗拮据予。文德武功亦何有，山青水绿镇依如。丙辰归政近符愿，适百里犹慎盼诸。
游狮子园即事
作者：弘历
朝代：清
体裁：七言律诗

跸驻山庄廿有馀，跃龙园乃此游初。始因望泽身觉懒，继复虑霖意不舒。一岁宽心几日也，四年归政六旬于。值斯百里半九十，犹日孜孜敢懈予。
游狮子园忆旧
作者：弘历
朝代：清
体裁：古风

山庄仁祖豫游陪此处狮园慈父开。据座曼殊瞻即佛趋庭鲤也忆犹孩。祗今避暑仍如昔有暇乘骢必一来。五十馀年弹指顷碧峰依旧净无埃。
游狮子园忆旧
作者：弘历
朝代：清
体裁：五言律诗

忆昔初居此，才知数与名。逮今七旬过，奚异片时更。内学圣何有，外施王底成。惟瞻两世笔，惭愧继绳情。
游狮子园有作
作者：弘历
朝代：清
体裁：七言律诗

布达拉西狮子峰，旧园游憩一从容。青山万古标灵鹫，碧水当年起跃龙。闻礼闻诗恩昔缅，曰乾曰惕已今恭。那辞双鬓星星点，祇看鳞苍阶下松。
游狮子林
作者：弘历
朝代：清
体裁：古风

早知狮子林，传自倪高士。疑其藏幽谷，而宛居闹市。肯构惜无人，久属他氏矣。手迹藏石渠，不亡赖有此。讵可失目前，大吏称未饰。未饰乃本然，益当寻屐齿。假山似真山，仙凡异尺咫。松挂千年藤，池贮五湖水。小亭真一笠，矮屋肩可掎。缅五百年前，良朋此萃止。浇花供佛钵，瀹茗谈元髓。未拟泉石寿，泉石况半毁。西望寒泉山，赵氏遗旧址。亭台乃一新，高下焕朱紫。何幸何不幸，谁为剖其旨。似觉凡夫云，惭愧云林子。
游狮子林三叠旧作韵
作者：弘历
朝代：清
体裁：七言律诗

粉本石渠藏手迹，写虽因手运因心。真山古树有如此，胜日芳春可弗寻。然岂耽哉斯洒洒，所堪嘉者彼林林。出游图便民瞻就，宁为夹途丝管音。
游狮子林即景杂咏·其一
作者：弘历
朝代：清
体裁：七言绝句

城中佳处是狮林，细雨轻风此首寻。岂不居然坊市里，致生邈尔濮濠心。
游狮子林即景杂咏·其三
作者：弘历
朝代：清
体裁：七言绝句

画谱从来倪与黄，楚弓楚得定何妨。庭前一片澄明水，曾照伊人此沐芳。
游狮子林即景杂咏·其二
作者：弘历
朝代：清
体裁：七言绝句

真树盖将千岁计，假山曾不倍寻高。云林大隐留芳躅，谁复轻言作者劳。
游狮子林得句
作者：弘历
朝代：清
体裁：七言律诗

一树一峰入画意，几湾几曲远尘心。法王善吼应如是，居士高踪宛可寻。谁谓今时非昔日，端知城市有山林。松风阁听松风谡，绝胜满街丝管音。
游盘山启跸作
作者：弘历
朝代：清
体裁：七言律诗

今岁游盘胜往年，昨经四寸泽滋田。东门出即绿迎满，五月临当黄结全。咫尺汤泉停一宿，徘徊山舍指三迁。凭舆宁不心诚慰，慰恐矜生增惕然。
游石湖再叠旧作韵
作者：弘历
朝代：清
体裁：七言律诗

石湖宜雨复宜晴，都为山川秀且清。讵彼画家能尔貌，萦予怀者最民情。几层峰色背檐挹，一片波光面座迎。小坐因之忆成大，爱他诗格颇遒平。
游石湖叠旧作韵
作者：弘历
朝代：清
体裁：七言律诗

江春妨雨那妨晴，丽日和风景正清。重到宛然识熟路，回思未免动閒情。田蚕丰俭彤宫计，老幼安怀翠跸迎。小石湖分太湖水，漪澜不起镜光平。
游碧云寺
作者：弘历
朝代：清
体裁：七言律诗

墙外招提别一沟，肩舆咫尺试来游。翠屏列有高峰护，玉带疏将曲水流。曰迥而非致伤露，既宏又复趣藏幽。故教每到逗吟兴，然似行云过不留。
游虎邱云岩寺
作者：弘历
朝代：清
体裁：七言律诗

云岩重至不因山，露冕因民瞻仰颜。虎阜松篁晴益蔚，剑池蹊径昔原闲。生公愿力依稀是，短簿风流想像间。遍野黄金菜花茂，今来真不负跻攀。
游虎邱云岩寺
作者：弘历
朝代：清
体裁：七言律诗

短簿祠边寻旧墅，吴王邱顶礼云岩。当时舍宅兄兮弟，永劫超尘圣与凡。霸业销沉寒剑气，佛光今古镇经函。息机也识忘言好，触景兴吟未可缄。
游虎邱即景杂咏·其一
作者：弘历
朝代：清
体裁：七言绝句

马嘶小步出金阊，细雨轻风正不妨。为爱观民慢鞭策，须臾亦复到山塘。
游虎邱即景杂咏·其三
作者：弘历
朝代：清
体裁：七言绝句

为门为径我曾知，若石若泉彼益奇。开著云窗聊俯畅，四郊烟景总宜诗。
游虎邱即景杂咏·其二
作者：弘历
朝代：清
体裁：七言绝句

河里龙舟画鼓鸣，布商藉以献其诚。欲思返朴申严禁，矫枉兼虞拂物情。
游虎邱杂咏四首·其一
作者：弘历
朝代：清
体裁：七言绝句

策马山塘不用船，武邱小别动经年。乔柯嘉荫盘陀石，曲涧清音觱沸泉。
游虎邱杂咏四首·其三
作者：弘历
朝代：清
体裁：七言绝句

何点风流有足思，梅花开矣向南枝。一峰如与天平较，小许无妨此出奇。
游虎邱杂咏四首·其二
作者：弘历
朝代：清
体裁：七言绝句

本来岩壑擅天成，虎踞偏称金气精。五载光阴尔许异，越加亲热是民情。
游虎邱杂咏四首·其四
作者：弘历
朝代：清
体裁：七言绝句

风声满径竹铿尔，春气入林花翳如。最喜登楼聊骋目，千塍新绿麦芒舒。
游西苑题素尚斋
作者：弘历
朝代：清
体裁：古风

湖石本假山，久假真斯是。松作老龙鳞，数百馀年矣。松石间得路，书斋近尺咫。芸篇益觉香，静谧延徙倚。素尚惬我怀，得句亦非绮。
游西迹程园纪事成咏
作者：弘历
朝代：清
体裁：古风

邓尉复西去，盖行十馀里。西迹山在焉，程氏园居彼。志云无多景，潭西差胜耳。大吏修葺之，供揽太湖水。事成乃弗说，一涉聊为此。高下度小岭，溪村凡经几。到亦未逾时，坐亦未移晷。屋虽谢丹雘，石乃多砌垒。其松非古遗，其梅或新徙。独是太湖近，凭栏观足底。白浮及漫山，饤饾如置几。何殊灵岩山，临湖榭所视。轻舆遂言旋，卯出时逾已。舁者觉过劳，彼亦人之子。易马按辔行，七十犹能尔。过午还灵岩，咨政戒怠弛。诚驰驿观山，倍由旬弗止。顾谓大吏云，可一再斯否。园应还故主，吾弗更去矣。
游观音山永济寺
作者：弘历
朝代：清
体裁：七言律诗

一带山崖依大江，栖崖萧寺若吴艭。下临无地意无住，上睇得空心得降。何必孤舟鍊铁锁，恰如破浪挂筠䉶。普门明示法惟识，即境何妨声色摐。
游观音山永济寺
作者：弘历
朝代：清
体裁：五言律诗

永济观音寺，称名义可循。佛仍殷爱物，我敢懈勤民。景岂芳菲赏，时惟休助巡。思尧舜犹病，蒿目愧心频。
游观音山永济寺
作者：弘历
朝代：清
体裁：五言律诗

滨江得初地，插汉俯诸天。铁锁连飞阁，金绳阐福田。涛声风里立，花色雨中燃。默默今何在，彼宁非大年。
游观音山永济寺
作者：弘历
朝代：清
体裁：七言绝句

缘壁飞楼铁锁牵，下临无地上惟天。须弥海水依空住，枣叶龙宫现偶然。
游观音山永济寺
作者：弘历
朝代：清
体裁：七言绝句

飞阁临江宝筏然，普门愿力渡人天。我闻不住是常住，底用孤舟铁锁牵。
游返入石城憩宜照斋作
作者：弘历
朝代：清
体裁：五言律诗

山斋石城里，宜照久名呼。为是延西日，兼因近便途。却多清晓出，率背夕阳图。小坐思照义，斯游宜否乎。
游邓尉山观梅坐花下兴至写王冕笔意即题二绝句·其一
作者：弘历
朝代：清
体裁：五言绝句

香雪旧曾闻，真逢意所欣。南华萹第二，小大漫区分。
游邓尉山观梅坐花下兴至写王冕笔意即题二绝句·其二
作者：弘历
朝代：清
体裁：五言绝句

真者在目前，肖貌转难为。爱他姿特别，记取会心枝。
游金山寺三叠苏轼韵
作者：弘历
朝代：清
体裁：古风

赵宋诗人许坡翁，雄才磅礴富似海。创为险韵再三叠，妙理无在无不在。偶然游戏参伽陀，横江那畏排山波。中江长老一握手，故乡情谊何其多。伏牛山下重舣楫，风物撩人如昔日。旧编翻读和苏章，欲效其为面先赤。强颜倚槛安吟魄，甲乙宁须较白黑。花红柳绿春正明，人所习见谁言惊。子瞻磊落颇卓识，飞燄江心见何物。英雄欺人力拔山，设奇盖欲晓彼顽。归欤何事不得已，底藉定盟有如水。
游金山寺五叠苏轼韵
作者：弘历
朝代：清
体裁：古风

观我莫若观乎民，浮江即似浮于海。君师责匪道不行，遐想乘桴愧应在。泊舟兹复游头陀，风恬曾弗扬微波。长流万里奚啻万，西源东委兴怀多。往来梭织行帆楫，四民赴时争一日。养欲给求其艰哉，省方亦曰廑黎赤。海门涌出玉蟾魄，光耀巨川练非黑。而我夕窗方映明，拟赓苏句心先惊。欲罢不能羞不识，险韵依然一体物。流者为水峙者山，曰流讵巧峙岂顽。峙流祗寓乐而已，何系仁山与知水。
游金山寺六叠苏东坡韵
作者：弘历
朝代：清
体裁：古风

岷峡滥觞讵本源，其源更在刚底海。入中国此近东瀛，涌出砥柱惟斯在。妙足如现兜率陀，德水四绕无雄波。鹿苑雁塔罗高下，包山之屋由来多。为忆坡翁维桂楫，应是离朝往南日。相于佛印一谈禅，不妨饮酒酡颜赤。牢骚志托摅文魄，江心炬火照深黑。深黑片时为朗明，用迁意耳无须惊。当面率失后始识，蒸民有则亦有物。终古镇此氐父山，介甫有权难笑顽。青苗新法论不已，祗今亦付东流水。
游金山寺再叠苏轼韵
作者：弘历
朝代：清
体裁：古风

册府常披舆地图，西极江源东竟海。中流银发能许长，氐父乃如黍米在。获金名易裴头陀，祗园高下临澄波。自兹胜迹擅吴下，骚人禅客游恒多。南国重来命巡楫，风恬浪静韶春日。佳境毕景不能穷，琳宫梵宇层楼赤。石�万劫埋仙魄，髯翁吟际髯应黑。今来古往炽然明，不迁者存底用惊。福地只宜泯六识，山色江声定何物。印公留带可镇山，当时公案足警顽。苏公不言言未已，试看衮衮东流水。
游金山寺四叠苏轼韵
作者：弘历
朝代：清
体裁：古风

大江入中国十分，到此三分已近海。河常有患江无患，偶然亦复有患在。去岁荆楚肆难陀，尾打浪冠须弥波。文泉监利被灾重，赈恤宁靳费帑多。瓜洲城下走舟楫，坍沙日甚于一日。茭楗保护那可施，南望心忧为黔赤。涨退城安定骇魄，民色如前泽而黑。轻舻重剪江波明，为思昨夏犹馀惊。我有恒心民尽识，屡巡岂缘揽景物。韶春复驻氐父山，强和苏韵不避顽。独愧詀詀言未已，可知既水弗洗水。
游金山寺用苏轼韵兼效其体
作者：弘历
朝代：清
体裁：古风

平生不戒游览兴，西浮于洛东观海。轻舟风利过维扬，此间初识有江在。中流嵽嶪如补陀，八功德水澄无波。精蓝信宿可留憩，层楼阿阁何须多。青雀黄龙尽收楫，笳吹笙歌送西日。帆樯远近挂红灯，照入江天星点赤。髯翁醉醒风雅魄，奇句孤吟深夜黑。信耶非耶漫强明，律中要使神鬼惊。六百年来人莫识，我偶拈赓荅风物。滥觞远忆巴岷山，土鼓云门拳石顽。清赏凭高兴未巳，烹茶更试中泠水。
游金山寺用苏轼韵兼效其体
作者：弘历
朝代：清

平生不戒游览兴，西浮于洛东观海。轻舟风利过维扬，此间初识有江在。巾流嵽嶪如补陀，八功德水澄无波。精蓝信宿可留憩，层楼阿阁何须多。青雀黄龙尽收楫，笳吹笙歌送西日。帆樯远近挂红灯，照入江天星点赤。髯翁醉醒风雅魄，奇句孤吟深夜黑。信耶非耶漫强明，律中要使鬼神惊。六百年来人莫识，我偶拈庚答风物。滥觞远忆巴岷山，土鼓云门拳石顽。清赏凭高兴未已，烹茶更试中泠水。
游锡山
作者：弘历
朝代：清
体裁：七言律诗

惠东特出一峰青，有锡名山无锡宁。烟水平吞太湖秀，林峦近接九龙灵。春前老柏不争色，风里幽兰解送馨。萝径云扉故相识，得教精舍小延停。
游雨香馆
作者：弘历
朝代：清
体裁：古风

快雨复快晴，游山真是好。徂云四五片，隐现曦光□。摇刖陟百层，岩馆驾言到。静润与目谋，寥廓惬怀抱。此亦频来熟路闲，今朝迥绝非等閒。雨香宁在花叶际，试看绿滋禾麦平原间。
游青峰寺
作者：弘历
朝代：清
体裁：古风

�迤山之阳，大要亦已睹。过岭至山阴，飒景复堪数。林芳尚韬春，松苍弗改古。涧仄冰垂带，峰凹雪积土。乃悟阴阳异，寒暄顿殊所。仲舒天人策，总为王道谱。佛宇举儒言，同归岂谩语。
游香山·其一
作者：弘历
朝代：清
体裁：五言律诗

宿雨滋鳞町，新晴罨黛鬟。廑怀观穑事，乘兴到香山。蔓莽破烟步，孤松带露攀。半年忧里度，此际稍心閒。
游香山·其一
作者：弘历
朝代：清
体裁：五言律诗

谷爽凌晨散，峰鬟濯雨馀。不因膏泽足，安得悯忧舒。嘉贶欣如是，明神信佑予。凭舆随路喜，千亩趁耕初。
游香山·其三
作者：弘历
朝代：清
体裁：五言律诗

峦翠罨窗纱，栖云敞且嘉。清风披北榻，秋水对南华。时学张颠草，閒烹顾渚茶。词臣群退食，谁与斗吟叉。
游香山·其三
作者：弘历
朝代：清
体裁：五言律诗

无那林泉兴，匪耽山水居。来青自宛宛，约白故如如。鸟语入窗牖，岚烟起砌除。庭前柏树子，别我忽年馀。
游香山·其二
作者：弘历
朝代：清
体裁：五言律诗

林静原无暑，谷深觉有神。瀑声经雨壮，梧影到秋新。托好有常乐，忘筌是宿因。峰西多异石，更与步苍榛。
游香山·其二
作者：弘历
朝代：清
体裁：五言律诗

轻烟霏壁葛，浓露湿阿蘩。带白琤琮瀑，来青潇洒轩。听松真偈演，观水道心存。俯仰供清豫，何须命绿樽。
游香山出御园门见水田稻秧已长欣然有作
作者：弘历
朝代：清
体裁：七言律诗

欲到香山补咏篇，往还四日戒耽延。舆轻甫出御园者，途坦近临溪陇焉。簇簇稻秧争发长，森森麦穗待成坚。不无目慰虞心放，益自殷殷勉惕虔。
游香界寺诸胜·其一
作者：弘历
朝代：清
体裁：五言律诗

问景当初夏，游山趁晓凉。无多攀石磴，乍已出云匡。捷径欣初得，临高俯下方。万缘参辐辏，一念静商量。
游香界寺诸胜·其三
作者：弘历
朝代：清
体裁：五言律诗

香界开香积，伊蒲我未能。传餐休卫士，讽呗厌山僧。溪壑堪寻乐，松篁可作朋。宝珠欣得概，楼户不重凭。
游香界寺诸胜·其二
作者：弘历
朝代：清
体裁：五言律诗

灵洞孤云顶，天龙护佛龛。湿岚常酝雨，夏草正霏馣。暂据一窗迥，平临万景函。却从萝栈下，香界在其南。
游香界寺诸胜·其四
作者：弘历
朝代：清
体裁：五言律诗

归骑盘崎路，挈壶始报辰。前番频所历，一霎顿为新。世事全无定，人情底是真。便开勤政扆，吉士细搜论。
游高义园
作者：弘历
朝代：清
体裁：五言律诗

名园弗一足，高义独称芗。岂不因行懿，宁惟擅景芳。座陪梅馥细，堤拂柳丝长。春色已如许，农工廑误忙。
游高义园
作者：弘历
朝代：清
体裁：七言律诗

驻跸灵岩有馀暇，园游高义去非赊。溪村处处闻流水，春树微微见落花。径路不殊昔年至，景光恰值一时嘉。门前连理荆有在，田氏遗芳到范家。
游黄龙洞
作者：弘历
朝代：清
体裁：五言律诗

旧识山阴路，重寻春仲天。树藤他作体，岩卉净为娟。护�饶脩竹，绕阶泌冷泉。曾经图丈六，丈六祗如然。
游黄龙洞
作者：弘历
朝代：清
体裁：五言律诗

遵陆后湖边，湖山名胜连。虽无暇应接，尽有喜周旋。嵌洞教云护，披筠得径穿。慧开卓锡处，今尚涌清泉。
游龙井作
作者：弘历
朝代：清
体裁：七言律诗

溪桥三笑复经过，天朗气清景物和。山水净明讵有比，春秋十五阅无何。诗题在壁如昨耳，画帧当窗异昔么。静赏怡神忽不怿，聒人墙外奏笙歌。
游龙井作叠庚子诗韵
作者：弘历
朝代：清
体裁：七言律诗

急澍一宵几阵过，辨公迹一问禅和。墨名儒行由他去，舜舛尧峣叹若何。笑彼定谁能画者，到斯那可□吟么。水亭小坐命舆返，泉韵如闻留客歌。
游龙井六首·其一
作者：弘历
朝代：清
体裁：五言律诗

地辟无双地，天开春闰天。千峰生霁霭，百道落流泉。马惜栈迟步，鸟欣树奏弦。过溪亭始到，心境已超然。
游龙井六首·其三
作者：弘历
朝代：清
体裁：五言律诗

竹粉皴晴雪，石泉飞响琴。听帷声最静，望与意俱深。壁有前春字，窗开此日襟。可云姑且置，得暇定重临。
游龙井六首·其二
作者：弘历
朝代：清
体裁：五言律诗

入门犹石磴，千步弗嫌劳。微讽由他致，偷閒偶是遭。晴峰罨暖翠，古柏泛寒涛。不到无尘处，安知此地高。
游龙井六首·其五
作者：弘历
朝代：清
体裁：五言律诗

出峡酾泉流，垂虹飒似秋。有声惟寂耳，无色可当眸。桥尚苏诗缅，庵那米记求。挥毫亦偶尔，惭愧御书楼。
游龙井六首·其六
作者：弘历
朝代：清
体裁：五言律诗

百尺竹梢强，千奇石色苍。壶中寻奥窔，物外辨迷茫。胜处崇情托，片时逸兴偿。还当叩天竺，遂与过风篁。
游龙井六首·其四
作者：弘历
朝代：清
体裁：五言律诗

寒碧泠泠照，一泓万派源。遐思昔元净，于此阅高奔。寂室今何在，闲堂孰与论。楼台重冠岭，恐启后人言。
湖上
作者：弘历
朝代：清
体裁：七言律诗

湖上青韶渐可怜，新波晴旭漾澄鲜。花将放蕊明思雨，柳已舒条暗惹烟。踏浪锦凫空际去，寻芳粉蝶密中穿。溪山好值春光富，妙理清机日细研。
湖上
作者：弘历
朝代：清
体裁：七言律诗

湖上风来晚正凉，船窗不断芰荷香。亭台倒影摇空碧，凫雁归飞带夕阳。梧几缥缃清涤暑，冰盘桃李翠生霜。徘徊却待玉轮上，绮句閒吟夜未央。
湖上杂咏·其一
作者：弘历
朝代：清
体裁：七言绝句

山桃报道烂如霞，风定乘閒揽物华。已藉吹开自吹落，三分尘土一分花。
湖上杂咏·其三
作者：弘历
朝代：清
体裁：七言绝句

渚兰岸芷郁青青，万顷波光漾碧舲。便是明湖春暮景，谢他杂沓管弦听。
湖上杂咏·其二
作者：弘历
朝代：清
体裁：七言绝句

望蟾阁外放烟舟，澄照欣看镜里游。绿柳红桥堤那畔，驾鹅鸥鹭满汀洲。
湖上杂咏·其四
作者：弘历
朝代：清
体裁：七言绝句

澹沱溪烟接六桥，双湖夹镜荡兰桡。玉泉不是言游懒，咫尺波心落翠标。
湖北巡抚吴垣奏报秋雨情形诗以志事
作者：弘历
朝代：清
体裁：七言律诗

九秋中浣雨盆倾，奚救稻田旱象成。祇幸晚荞资结实，更欣冬麦利抽萌。屡教赈恤无遗惠，肯忘黔黎有仰生。略喜江河诸水长，流通米舫慰心怦。
湖北巡抚姜晟报二麦收八分馀诗以志慰
作者：弘历
朝代：清
体裁：七言律诗

优沾春雨夏初晴，二麦正资结穗成。通省八分有畸穫，诸商各价自然平。屡绥幸继昨年稔，时若更期秋稼盈。手额南瞻曷胜慰，慰馀虔巩敬弥生。
湖北巡抚惠龄奏报中晚二稻收成八分馀诗以志慰
作者：弘历
朝代：清
体裁：七言律诗

南报九分北八分，既为惜矣亦为欣。岂能各省副绥屡，亦号中丰答穑勤。一二偏灾仍赈恤，叮咛诸吏共慇勤。更称和暖平粮价，庶复闾阎元气訚。
湖北巡抚惠龄奏报生擒邪教首逆聂杰人诗以志事
作者：弘历
朝代：清
体裁：古风

湖南叛逆苗，师征不得已。地险逆苗众，耆定踰年俟。调兵北近南，兵调营空里。邪教乘此衅，一二作乱起。贼首聂杰人，聚匪谋不轨。官军�屡胜，守险学苗子。向馀邪教流，猖狂聚蜂蚁。当阳竟戕官，督往亲�洗。先抚安荆州，民心胥定敉。抚驻太和山，相机进无止。今接飞章报，生擒渠魁矣。赖征苗二督，由南助军至。两路批险要，奋勇入临咫。无不一当百，群贼逃披靡。势知不可当，五人亲出跪。问其起事由，则更他人委。云惟张正谟，白莲教首是。乘虚恣抢攘，图利兴奸鄙。指日大军进，正犯授俘迩。牢缚并送京，待至严刑理。因思宿爱民，良心孰无彼。何当有叛乱，虔刘致民累。继念究予过，教化未臻美。五字仍自责，为愧非为喜。
湖北巡抚惠龄奏报通省早稻收成七分及粮价情形诗以志慰
作者：弘历
朝代：清
体裁：古风

江陵逢重灾，馀属亦行潦。嗟嗟吾赤子，恫瘝切在抱。兹览抚臣奏，各府收早稻。截长以补短，仍得七分报。麦秋早获丰，市价中平校。伫待中晚收，仍可平减粜。南望称稍慰，慰岂胜惭悼。
湖北巡抚惠龄奏报麦收分数诗以志慰
作者：弘历
朝代：清
体裁：七言律诗

通省六十八州县，麦收合计八分馀。幸哉足接青黄际，慰矣真同黔赤如。况复农时若旸雨，庶其民气得舒徐。迩来报穑多佳信，弗敢心愉益惕予。
湖北巡抚惠龄奏百岁寿民吴国瑞孙曾四世一堂诗以志事
作者：弘历
朝代：清
体裁：七言律诗

新正奏疏达金门，率用休徵称吉言。江夏民登一百二，盛时寿冠众黎元。康强身尚行他郡，期艾岁方返故园。绕膝孙曾才四世，胜伊五世见元孙。
湖北巡抚惠龄奏通省中晚二稻收成七分有馀并积水消退粮价平减诗以志慰
作者：弘历
朝代：清
体裁：七言律诗

湖北今年重沴行，恫瘝赤子旰宵萦。谓将何以度冬月，不料犹称获七成。通省计虽稍意慰，一隅叹尚切心怦。涨消宿麦劝耕普，翘吁春收救万氓。
湖北巡抚惠龄奏雨水农务情形诗以志事
作者：弘历
朝代：清
体裁：七言律诗

三月泽连二月泽，田畴高下总优施。稻秧己出麦结穗，晴实资晅雨助滋。谁识荆湖幸绥际，正当齐赵望恩时。人情急近缓于远，我岂能殊益忸怩。
湖北巡抚惠龄奏麦收分数及雨水情形诗以志慰
作者：弘历
朝代：清
体裁：七言律诗

水过涸田广种麦，是为最要接青黄。九赢牵以八犹剩，接短因之补厥长。更喜宜晴麰刈穗，时沾佳澍稻分秧。此间苗秀殊常好，望雨正需资灌浆。
湖北巡抚惠龄报麦收八分有馀诗以志慰
作者：弘历
朝代：清
体裁：七言律诗

境殊南北远兵氛，登麦欣称馀八分。更喜翻犁种粳稻，并无避燹废耕耘。俱吾民也苦乐异，可不念哉宵旰勤。屡胜官军贼屡窜，待擒首逆蒇全勋。
湖北巡抚惠龄江西巡抚何裕城各报得雨奏至诗以志慰
作者：弘历
朝代：清
体裁：七言律诗

发摺非齐到以齐，雨沾湖北与江西。均称富米资民处，幸得甘膏利夏畦。十日虽殊先后节，一犁都透下高泥。今春佳信频繁递，自问何当敬日跻。
湖北巡抚惠龄湖南巡抚姜晟各报二麦收成八分有馀诗以志慰
作者：弘历
朝代：清
体裁：七言律诗

楚之省本北南分，地广更兼穑事殷。二麦足为大田接，八成欣以隔朝闻。胥中稔实万民庆，独近疆增一已慬。略幸黍禾甫新种，更希继霈润耕耘。
湖北巡抚晏斯盛进喜雨诗因用其韵赋诗志怀·其三
作者：弘历
朝代：清
体裁：七言律诗

力田莫必有秋遭，省罚年来屡敕皋。衽席难登常罪已，饥寒未免敢屯膏。樊山气合云容湿，鄂渚波添涨影高。好拟苏公为作记，新亭成处眄林濠。
湖北巡抚晏斯盛进喜雨诗因用其韵赋诗志怀·其二
作者：弘历
朝代：清
体裁：七言律诗

浓岚夕属复朝连，作势㵟浽亦眇绵。乍喜麦禾苏涸壤，还思远近遍公田。需云日盼荆襄国，解泽春回翼轸天。咨尔旬宣终岁计，漫忘忧励诩康年。
湖北巡抚晏斯盛进喜雨诗因用其韵赋诗志怀·其四
作者：弘历
朝代：清
体裁：七言律诗

近日芙蕖绽满塘，对时清暑届农忙。欣兹厚贶才云足，待彼嘉生奏实方。中野雁鸿频在念，颓风箕帚尚须量。新诗聊当歌豳雅，舞马何烦说谢庄。
湖北巡抚李封安徽巡抚书麟各报收成分数诗以志慰
作者：弘历
朝代：清
体裁：七言律诗

湖北安徽昨岁歉，乾旋坤转此秋登。一朝两处佳音阅，两省一时慰念增。生物为心天地德，沐恩惟愧旰宵兢。偏灾仍切向隅叹，次第月粮给以应。
湖北巡抚汪新四川署总督英善各报麦收分数诗以志事
作者：弘历
朝代：清
体裁：七言律诗

湖北川东兵未销，执凶盼捷正无聊。蜀章楚摺填骈至，九熟八分次第标。幸救民艰衣食足，实蒙天眷雨旸调。应时避暑将启跸，四百加程念更遥。
湖北巡抚汪新奏报收成七分有馀陜西布政使倭什布奏报收成八分诗以志事
作者：弘历
朝代：清
体裁：七言绝句

七分下稔八分中，中远贼氛下贼穷。秦楚封圻原接壤，民生欣苦总纷衷。
湖北巡抚汪新奏报楚省地方宁谧瑞雪应时无庸展赈各情形诗以志事
作者：弘历
朝代：清
体裁：古风

三军驱逆远入川，耕民回籍欣逢年。四州县适收略歉，口粮一月资甘餐。应否展赈例豫问，奏称无庸民气安。八府冬更各得雪，春收卜稔舆情欢。长阳�贼破朱里，馀二百逆迎头拦。乡勇率彻各安业，楚北大靖群黎欢。惟是首逆当即获，露布盼至何尚难。
湖北巡抚汪新报甘霖应时诗以志事
作者：弘历
朝代：清
体裁：七言绝句

甘霖应祷报汪新，沾被农田优渥均。南省夙称夏多雨，不无疑彼领军人。
湖北巡抚福宁奏报得雪诗以志慰
作者：弘历
朝代：清
体裁：七言律诗

昨冬渥被雪盈尺，未免心怀汜胜欣。自悔不当一念肆，却教佳信远方闻。忧惟先则诚然耳，乐以后斯岂易云。遥幸楚民获绥屡，益深戒满励乾勤。
湖北巡抚福宁奏报早稻收成八分有馀诗以志慰
作者：弘历
朝代：清
体裁：五言律诗

八分逮中稔，中晚亦堪期。所幸民食继，莫非天惠贻。屡绥固合慰，盈戒更宜思。南省隔相近，佳音伫企之。
湖北巡抚福宁奏报早稻收成八分有馀诗以志慰
作者：弘历
朝代：清
体裁：五言律诗

翼日武昌奏，稻收如麦初。虽云一分欠，颇觉万民舒。中稔亦堪幸，晚禾茂长畬。楚收天下足，敬慰并殷予。
湖北巡抚福宁奏麦收八分诗以志慰
作者：弘历
朝代：清
体裁：七言律诗

统一湖而南北隔，麦收遂致弗相同。南先曾以有馀告，北后仍惟正数充。全局却犹待边地，大都弗失卜中丰。民天国本方寸内，绥屡虔求意不穷。
湖北巡抚福宁湖南巡抚冯光熊各奏报麦收八分有馀诗以志慰
作者：弘历
朝代：清
体裁：七言律诗

楚省由来别北南，向稀种麦近皆谙。一时四月逮收际，两处八分都报堪。市侩已消各属价，澍膏更渥大田甘。迩欣佳信频繁接，遇此何修敬且惭。
湖北布政使陈淮奏报荆州展赈及雨水情形诗志欣幸
作者：弘历
朝代：清
体裁：七言律诗

去岁荆州水灾重，始终其事实陈淮。用宽疏忽前之罪，更励承宣后鲜乖。兹以赈竣民气复，更加雨足岁功佳。略舒南望忧怜意，曰幸曰欣敬与皆。
湖北布政使陈淮陛见来热河问戊申被灾实在情形诗以识事
作者：弘历
朝代：清
体裁：七言律诗

方伯虽称民气复，承宣兹更面询亲。既缘查赈至荆郡，适值异灾被戊申。缚筏开仓有条理，启城泄水赖明神。今诚栉比安庐市，悉向灾情哀尚频。
湖南善化县百岁寿民廖启家五世同堂诗以赐之再叠前韵
作者：弘历
朝代：清
体裁：七言律诗

累洽民间多衍祥，早闻两报古和张。逮兹廖氏朋三寿，同彼元孙盍一堂。民庆允为国之庆，世昌敢曰化斯昌。危明忧盛有成语，保泰惟深惕不遑。
湖南巡抚冯光熊奏报漕船全数出境诗以志事
作者：弘历
朝代：清
体裁：七言律诗

事固因人亦赖时，天时人事实相资。漕船归早来自早，政鉴慰兹惕在兹。合以阻风弗冒险，待其息浪亦非迟。西江尚未闻驰报，便命邮筒速问之。
湖南巡抚姜晟奏报中晚稻收九分有馀诗以志慰
作者：弘历
朝代：清
体裁：七言律诗

三收都获九分馀，额手因民庆莫如。岂不慰哉披奏牍，却仍忙矣治军书。盈虚文子频思彼，禾黍周公敢企予。八帙肯教万几懈，康强天锡益勤诸。
湖南巡抚姜晟奏报早稻收成九分有馀诗以志慰
作者：弘历
朝代：清
体裁：七言律诗

入夏欣沾膏泽渥，季初旬复值宜旸。以兹早稻倍秀实，竟致九分穫圃场。中晚含苞遍原隰，雨晴时若卜丰穰。那更祝十不知足，理慎盈虚识弗遑。
湖南巡抚姜晟奏报早稻收成九分有馀诗以志慰
作者：弘历
朝代：清
体裁：七言律诗

收麦八分向经奏，今称早稻一赢分。何期苗变民惊处，竟得雨时旸若闻。日起农功熟万宝，频来捷信报三军。临巢俘首其将近，伫待武成赉众勋。
湖南巡抚姜晟奏报早稻收成九分有馀诗以志慰
作者：弘历
朝代：清
体裁：七言律诗

苗氛早靖一年逮，麦八分兹九复馀。早穫已欣全省计，晚收更卜有秋书。米粮入市价多减，物象安居谧以舆。岂不慰哉难慰者，擒凶捷报望殷予。
湖南巡抚姜晟奏早稻收成九分有馀诗以志慰
作者：弘历
朝代：清
体裁：七言律诗

湖北八分馀已报，湖南连界正廑望。欣兹上稔饶中稔，何幸炎疆接朔疆。两足诚占天下足，屡穰仍冀叠年穰。深知感庆难胜惕，畿辅暵艰刻忍忘。
湖南巡抚姜晟广东巡抚陈大文云南巡抚江兰各奏报雨泽情形诗以志慰
作者：弘历
朝代：清
体裁：七言律诗

北省春膏大率遍，江南两浙膏多周。湖阴渥接湖阳泽，粤左沾知粤右优。兹悉滇疆雨旸若，惟廑川界革兵收。二凶已获馀凶蹙，昼夜渴观露布投。
湖南巡抚姜晟广东总督长麟各报早稻收成分数诗以志慰
作者：弘历
朝代：清
体裁：七言律诗

湖南省近广东遥，批阅欣同慰旰宵。迟早到因水陆异，穫收都赖雨旸调。楚诚几矣上丰得，粤亦幸乎中稔标。南顾那能弗心慰，沴怀三省更增焦。
湖南巡抚姜晟广西巡抚成林各报麦收分数诗以志事
作者：弘历
朝代：清
体裁：五言律诗

南湖功蒇定，西粤靖苗初。二麦食所接，八分穫有馀。民安诚尽善，狆孽要胥除。一慰一廑念，心劳敢懈予。
湖南巡抚姜晟署广西巡抚台布山西巡抚伯麟各奏报麦收八分有馀诗以志慰
作者：弘历
朝代：清
体裁：七言绝句

南湖西粤及山右，报麦八分收有馀。各省大都胥中稔，青黄接食总欣予。
湖南巡抚姜晟陜甘总督勒保各奏秋收九分有馀诗以志事
作者：弘历
朝代：清
体裁：七言绝句

湖南甘北两相远，各报同臻九有馀。岂不慰遥却愁近，燮调六幕定何如。
湖南巡抚浦霖奏二麦收成八分有馀诗以志慰
作者：弘历
朝代：清
体裁：七言律诗

湖南不以麦为重，大吏课耕勤为民。馀八分应号中稔，属三十幸穫皆均。屡绥处更资接济，渥被泽仍利隰畇。批摺不胜称额庆，惟虞志满益增寅。
湖南巡抚浦霖奏二麦收成八分诗以志事
作者：弘历
朝代：清
体裁：五言律诗

湖南土性别，与麦不相宜。种植每勤劝，青黄颇借资。八分中稔报，世属万民怡。近远及迟早，一心十二时。
湖南巡抚浦霖奏报中晚二稻收成九分诗以志慰
作者：弘历
朝代：清
体裁：七言律诗

早稻已曾九分穫，今称中晚亦如斯。手加额庆何脩遇，目与心驰幸不期。富矣教之言且置，满招谦受理应思。秋霖更报渥荞菜，南望诚欣诚畏寅。
湖南巡抚浦霖奏报早稻收成九分有馀诗以志慰
作者：弘历
朝代：清
体裁：五言律诗

二麦已丰收，早禾复稔秋。九分馀统计，万姓屡蒙庥。南顾欣何亟，中心望实酬。敬思损益理，谦巩敢优游。
湖南巡抚浦霖奏报早稻收成九分有馀诗以志慰
作者：弘历
朝代：清
体裁：古风

昨岁即称丰，今春麦登稔。兹值早稻收，复九分馀审。何修湖之南，绥屡沾恩甚。亦不惟此方，各省奏章品。雨旸率以时，熟多鲜灾祲。遇斯实厚幸，持盈益增懔。
湖南巡抚浦霖奏报早稻收成分数诗以志慰
作者：弘历
朝代：清
体裁：七言律诗

湖南七十四州县，早稻九分报穫俱。溆浦华容水虽被，晚禾补种岁无虞。筑场纳稼农家庆，价减市平民气娱。却缱北邻昏垫者，未成灾处似兹乎。
湖南巡抚浦霖奏春雨普被米谷流通情形诗以志慰
作者：弘历
朝代：清
体裁：古风

常岁湖南不缺霖，今春泽更普而深。谚云湖广熟，天下足，亦惟勖此一心钦。每批佳报称欣慰，此尚希沾愁莫禁。
湖南巡抚浦霖报中晚稻通省收成九分有馀诗以志慰
作者：弘历
朝代：清
体裁：五言律诗

湖南六州县，被水祗低田。涸地补种遍，高区仍穫全。九分馀计省，万姓幸逢年。南望能无慰，念其北益怜。
湖广总督毕沅奏全楚麦秋告稔雨泽优沾诗以志慰
作者：弘历
朝代：清
体裁：五言律诗

一楚北南统，同时麰麦收。遂陈两省穫，总得八分酬。佳霁将半月，甘膏又渥畴。披章诚快幸，顾此惕兼羞。
湖广总督毕沅奏报湖北早稻收成九分有馀诗以志慰
作者：弘历
朝代：清
体裁：七言律诗

二麦稔收早谷成，九分馀可告丰盈。更称中稻芃生茂，以及杂粮总发荣。岁值逭租重有穫，民皆足食自无争。曷胜南望颙生庆，却凛满招益屏营。
湖广总督毕沅奏报荆州市庐整齐民气渐复诗以志慰
作者：弘历
朝代：清
体裁：古风

前次曾报江汛安，今日继陈民气复。大凡戊申瓦砾场，兹仍荆州骈填屋。其馀古迹及梵宇，率已募修渐整肃。加之昊贶获绥屡，商贾辐辏蕃昌淑。民安自是鲜斗争，健讼之风亦敛渎。斯尤要也廑寸衷，南望慰哉叩天福。
湖广总督毕沅奏报荆江伏汛平稳及雨水田禾情形诗以志慰
作者：弘历
朝代：清
体裁：古风

戊申荆州被灾重，极力赈恤防后患。其弊悉因窖金洲，筑坝刷砂慎筹算。即今庐舍幸宁辑，绥屡更逢民物宴。庶几元气可渐复，并令江防陈䮉传。今岁夏雨颇胜常，抵禦盛涨庆清晏。早晚稻谷渐成熟，杂粮瓜菜茂葱茜。览奏额手为民幸，心叩天恩凛明旦。
湖广总督毕沅奏报雨雪优沾诗以志慰
作者：弘历
朝代：清
体裁：七言律诗

孟之中浣沾时玉，自北而南势更饶。迤致武昌落甘澍，并陈各属获连朝。欣称即可播谷种，不独惟资润麦苗。灾后荆襄恫瘝切，庶乎苏息解漂摇。
湖广总督毕沅奏荆州积水全消室庐渐复诗以志慰
作者：弘历
朝代：清
体裁：七言律诗

时届秋深积水消，披章略觉慰心焦。四乡次第涸补种，各属重轻惠施昭。渐见室庐有修葺，庶几冬月免漂摇。虽然尚切深忧者，元气安能复一朝。
湖广总督毕沅巡抚惠龄奏报雪泽沾被诗以志事
作者：弘历
朝代：清
体裁：五言律诗

优泽频沾被，卜丰向有言。是民皆视子，此地切祈恩。愁见云消宇，难云脉起原。雪求逮求雨，于邑益心烦。
湖广总督毕沅报中晚稻收成九分有馀诗以志慰
作者：弘历
朝代：清
体裁：七言律诗

早中晚稻幸三登，耄念八徵庆叶徵。前沴庶几元气复，冬麰又见众农兴。盖藏民固自为计，教化官当善示恒。各省丰多报歉少，抚兹泰运益兢兢。
湖广总督特成额奏报二麦成熟大田勃发情形诗以志慰
作者：弘历
朝代：清
体裁：古风

昨年旱行江以南，湖北安徽为极重。百计赈救不遗力，恫瘝念念殷心孔。皇天悔祸苏苍赤，今春渥泽沾邱垄。安徽昨已佳信传，湖北幸兹奏接踵。麦多黄熟可刈穫，大田勃发苗幪幪。官籴商贩蜀米通，市间亦减谷价踊。两省之民数无万，力田那及逢年宠。虽然元气岂易复，休养思之益钦悚。
湖广总督特成额等奏报得雨诗以志事
作者：弘历
朝代：清
体裁：古风

去年旱南方，荆歙为尤甚。再斯信难当，切冀春收稔。近经驰谕问，早报优膏浸。幸荆仍廑歙，一慰一愁懔。山左称可待，淮徐豫未审。万民胥赤子，无不恫瘝朕。近畿亦望泽，终风妒云淰。或因腊雪佳，慰以忘勤恁。自责吁天庥，午夜弗安寝。
湖广总督特成额续报得雨志慰
作者：弘历
朝代：清
体裁：七言律诗

去岁南方旱暵侵，今年农事倍廑心。早知荆楚膏优被，继报仲春雨渥深。不独麦畦结穗饱，更资稻垄插秧森。细思谦受满招理，额手慰馀增惕钦。
湖广总督署湖北巡抚毕沅奏报早稻收成九分有馀诗以志慰
作者：弘历
朝代：清
体裁：七言律诗

督司兵抚司民事，兼署因之达奏函。六十二州县报到，九分馀早稻登覃。饶中逮上农丰幸，饱食足衣户乐堪。慰矣楚疆稔斯北，仍虔佳信望其南。
湖广总督舒常奏荆州被水情形诗以志事
作者：弘历
朝代：清
体裁：古风

方伯来觐回，命速勘水患。兹详具图陈，灾重诚堪叹。究其所以然，堤决江水灌。城隍及屋舍，圮坏过大半。赈救可惜费，发帑二百万。祗应勉无遗，莫漫言无滥。寻思堤卫民，兹冲廿馀段。斯乃筑未坚，司事罪须按。悍民埋命多，匣费弊无算。吏治废至此，大灾宁免见。此而弗整饬，吾岂诚耄倦。失严吾宿戒，失宽吾过现。固不为已甚，去甚理应辨。吾过先自责，济猛众休怨。
湖广总督舒常巡抚姜晟奏报早稻收成八分有馀并请酌动仓谷运闽省备粜诗以志慰即用楚省二麦有收诗韵
作者：弘历
朝代：清
体裁：七言律诗

最怜前岁楚逢饥，幸遇昨年秋穫资。二麦复收早稻熟，此封遂切彼疆思。济粮遥备军储用，运谷兹欣奏牍披。体国如斯知政要，得人不负素心期。
湖广督抚毕沅姜晟奏报雨水调和田功有望诗以志慰
作者：弘历
朝代：清
体裁：七言律诗

平苗通省万民安，民地苗田农事欢。春夏月胥甘雨足，高低种总穑功完。扬花结穗麦芃秀，莳种分秧稻郁攒。蹂躏或经耕晚者，节长闰六幸时宽。
湖广督抚毕沅惠龄安徽巡抚陈用敷各报得雨诗以志慰
作者：弘历
朝代：清
体裁：七言律诗

两省同廑望雨愁，奏来同日沐霖稠。以兹移彼真称济，起槁回苏均释忧。或复潦多仍细勘，并其灾后与深求。湖南更报歌绥屡，所遇何修益慎修。
湖心亭
作者：弘历
朝代：清
体裁：七言绝句

地分震泽万之一，名藉西湖偶不奇。堤上目游意已足，更无须命画桡移。
湖心亭
作者：弘历
朝代：清
体裁：七言律诗

无地楼台镜影空，仙居蓬阆许舟通。四围景物蜃窗外，三面山光雉堞东。俯槛閒看鱼画水，捲帘低引燕裁风。坐游省识无边乐，奚必幽遐一一穷。
湖心亭
作者：弘历
朝代：清
体裁：七言律诗

春雨连宵傍晓晴，进舟宛在小蓬瀛。千重水树印葱翠，四面云岚互送迎。那有波涛惊俗眼，每因澹泊悦神情。湖光设拟明如镜，此是中心纯粹精。
湖心亭
作者：弘历
朝代：清
体裁：七言绝句

白洋汇处渚宫筑，水色天光有若无。已自赏心兼悦目，取名何必又西湖。
湖心亭
作者：弘历
朝代：清
体裁：七言律诗

耸似云居浮似航，蓬莱宫阙水中央。东西南北望无尽，春夏秋冬景异常。是镜何曾藉揩拭，非蟾而觉发辉光。拟教庄叟斯焉对，得意于言可易忘。
湖心亭
作者：弘历
朝代：清
体裁：古风

西湖无不佳，而此称湖心。是为五官首，四面归照临。然予絜矩思，庶政谁所任。敬胜怠胜间，念念凛难谌。可恣游目乎，怵哉惟益钦。
湖心亭
作者：弘历
朝代：清
体裁：七言律诗

谁云无地起楼台，无地楼台镜面开。到必以舟限尘远，坐当忘物是云来。两峰西峙惟天近，三塔南浮倩月陪。白发较添须尚黑，撚吟今昔底殊㦲。
湖心楼金河流至此而益宽汇为一湖以蓄其势并为长坝以备节宣斯长河左右稻田皆资灌溉矣湖心楼三间大有嘉禾烟雨之致
作者：弘历
朝代：清
体裁：七言律诗

坎流兑泽两相资，湖控金河合在兹。便向中央起楼可，每因稍暇泊舟宜。潇湘画意看米老，烟雨诗情忆禦儿。长坝节宣稻田赖，淙涛声在座间披。
湖月
作者：弘历
朝代：清
体裁：古风

江月妙在流，湖月妙在渟。纤阿如驻御，詄荡窥澄泓。轩辕铸明镜，万古铜晕青。于中金一点，沉光夺斗星。文漪漾不去，素彩寒欲生。未秋景已佳，坐看汉影横。
湖楼晚眺景物鲜奇吟玩成篇即书壁上
作者：弘历
朝代：清
体裁：七言律诗

天垂霞脚水澄烟，天水空明相与鲜。恰著高楼临玉岸，似游悬圃望银田。虹如博带匪伊束，月是古钩特地娟。墨汁金壶待书壁，沧池容与漫开船。
湛凝斋
作者：弘历
朝代：清
体裁：五言律诗

波态澄而湛，山容翠欲凝。閒斋看合撰，搦管得相应。影倒一泓底，光含最上层。凭观意自足，不必更言登。
湛凝斋
作者：弘历
朝代：清
体裁：五言律诗

湛待凝而得，凝因湛越佳。由来观动定，可以契澄怀。寂谢心波起，静知道莞谐。大圆镜光里，忘照祗溪斋。
湛凝斋
作者：弘历
朝代：清
体裁：五言律诗

绿水砌阶近，清光座席凭。不波常守静，非浊那资澄。半亩无增减，一泓泯所能。会心观道妙，亦欲湛而凝。
湛凝斋口号
作者：弘历
朝代：清
体裁：七言绝句

碧水澄潭波不兴，凭栏欣俯湛而凝。心如高密犹邻市，恰似招提入定僧。
湛凝斋有会
作者：弘历
朝代：清
体裁：七言律诗

湛然凝碧弗涟漪，抚席拈毫又一时。始解凘中递春信，不生波处得心期。暂来便去无多恋，流水行云有若斯。驰驿偶因忆往喻，愧于兹亦幸于兹。
湛华堂
作者：弘历
朝代：清
体裁：七言绝句

朴室近临溪水清，横拖练影湛虚明。河源恰似天孙锦，不是人间机杼成。
湛华室
作者：弘历
朝代：清
体裁：古风

乳窦出琴峡，其声哀玉然。幽室踞虎豹，绿牖青葱间。布席容十笏，座临镜中天。石罅梳碧藻，檐影翻清涟。何当深夜坐，手掬秋蟾娟。
湛华室
作者：弘历
朝代：清
体裁：五言律诗

好山一窗足，佳景四时宜。峭茜寻蹊步，菁葱入室披。风松苍带爽，雨藓绿含滋。水木清音满，悠然阳夏诗。
湛华室
作者：弘历
朝代：清
体裁：七言绝句

灵源弗冻一泓清，镜影当前映绮楹。谁识片时临湛寂，不华华亦此中生。
湛华室口号
作者：弘历
朝代：清
体裁：古风

石际喷泉堂下鸣，湛然之表散华绮。湛而不华堕顽空，华如离湛斯曼靡。吾固弗徒为佛言，偶亦因兹悟文理。
湛持轩
作者：弘历
朝代：清
体裁：五言律诗

总一行宫内，轩楼致不同。取名因各别，责实本胥通。持处惟无欲，湛然斯大公。濂溪书示训，即境寓脩躬。
湛持轩
作者：弘历
朝代：清
体裁：五言律诗

是处多临水，湛持乃号轩。因心岂迁境，得性即为源。内外交相养，空澄自远繁。寄言持湛者，无欲以为根。
湛持轩
作者：弘历
朝代：清
体裁：古风

湛固水之德，持则人所为。二义不相涉，何以轩名之。凭轩悦水湛，入目会心持。是岂非一乎，谁能分别斯。濂溪语取注，主静无不宜。
湛持轩
作者：弘历
朝代：清
体裁：古风

赵北燕之南，兹地富于水。常山万壑输，受西向东委。宣防苟不慎，为害在民矣。每廑翕河务，巡揽恒因是。行宫虽旧有，略觉增前始。檐楹临淀池，万顷沧波瀰。湛然无所营，持心当若此。
湛持轩口号
作者：弘历
朝代：清
体裁：七言绝句

临水疏轩号湛持，偶来即景一思之。湛然无欲持有定，克已注明四勿为。
湛景楼有会
作者：弘历
朝代：清
体裁：古风

湖楼称湛景，湛景义堪思。湛者静之谓，静者归无私。万景纷在前，一静受莫遗。设若著一物，其万遗可知。高楼如有谓，谓我涉多辞。
湛清华轩
作者：弘历
朝代：清
体裁：五言律诗

水木清华处，轩楹秀野间。抽书惟汲古，搜句亦消閒。梯浪鸥朋聚，搆巢燕子还。迩来晴雨若，茂对得怡颜。
湛清华轩
作者：弘历
朝代：清
体裁：五言律诗

筑墙所戒雕，结宇惟期朴。翳然水木佳，俯仰兴堪托。去情希得神，忘筌有真乐。三复谢家诗，清风穆如邈。
湛渌室
作者：弘历
朝代：清
体裁：七言绝句

小屋三间俯小溪，活流湛渌也堪题。谁云鸡肋无多子，藉悟漆园观物齐。
湛然室
作者：弘历
朝代：清
体裁：古风

书室额湛然，无非取即景。我意弗在斯，每因以自警。湛者澄之谓，私欲首当屏。湛者寂之谓，好恶犹应省。内以养心田，外以持政柄。无为而有为，讵云耽閒静。
湛然室
作者：弘历
朝代：清
体裁：五言律诗

十日前冰沼，一时波湛然。因之俯澄澈，遂与悟流迁。岂秪分当惜，可知照匪缘。偶斯相会合，何必论媸妍。
湛然室
作者：弘历
朝代：清
体裁：七言绝句

色斯有际空无际，内外虚明洞湛然。此室问宜谁作伴，手拈花者坐金仙。
湛然室口号
作者：弘历
朝代：清
体裁：七言绝句

如镜空明如水澈，物形不示照随来。谩言假藉虚题额，此室何曾定见赅。
湛碧亭
作者：弘历
朝代：清
体裁：六言诗

假山高不数尺，春水湛已一池。俯揽浑谐静观，朗吟弗杂绮思。月上忖知镜印，风来真见练披。小徘徊便言去，佳境那恒对兹。
湛碧亭
作者：弘历
朝代：清
体裁：古风

前后皆带水，左右复襟山。虽均假施设，所喜如天然。秋月与春风，暮霭还朝烟。小亭正对楼，平临省跻攀。于楼不见亭，为在菁葱间。
湛碧亭
作者：弘历
朝代：清
体裁：古风

池上叠假山，山巅小亭亘。崥嵽非甚高，遂与寻曲径。总之围一池，俯临又殊胜。池乃不改常，一例澄碧映。西转北而东，南堂即澄性。行漏未逾时，壶中之事竟。
湛碧亭口号
作者：弘历
朝代：清
体裁：七言绝句

湛弗惊风碧却尘，满怀澄澈满眸新。经冬几度看冰色，今日分明又识春。
湛碧轩
作者：弘历
朝代：清
体裁：六言诗

冻解濩索流澌，湛然凝碧一池。朅览楣间题额，真是应节及时。
湛碧轩
作者：弘历
朝代：清
体裁：七言绝句

初生水色绿于筠，静敛东风不作沦。自是春光还改故，那能人意免欢新。
湛碧轩
作者：弘历
朝代：清
体裁：古风

水裔构文轩，其名曰湛碧。碧待湛为澄，澄则碧呈色。能所本相资，胥有为法格。云何臻无为，轩弗言脉脉。
湛碧轩
作者：弘历
朝代：清
体裁：古风

湖裔有轩久，湛碧宿所名。其义固因水，乃兹来见冰。俯景别生会，虚实象殊呈。结为冰静寂，化原水动顷。而其湛与碧，本一非二形。更绎两字间，动输觉静赢。以其无波澜，澄心者自明。
湛虚书屋
作者：弘历
朝代：清
体裁：七言绝句

书屋临池曰湛虚，渌波不动澈如如。冰时似觉其言爽，观象中孚义启予。
湛虚书屋
作者：弘历
朝代：清
体裁：七言绝句

解冻东风拂面来，平湖渐觉鉴光开。恰临书屋翻芸简，心映虚明湛古哉。
湛虚书屋
作者：弘历
朝代：清
体裁：七言绝句

谩言冰凝非虚也，试看其中有物乎。周易下经原在几，不须蓍揲得中孚。
湛虚书屋口号
作者：弘历
朝代：清
体裁：七言绝句

屋号湛虚缘近水，稚春鱼负尚存冰。水虚冰实名如紊，转语问谁可著能。
湛虚楼
作者：弘历
朝代：清
体裁：七言绝句

出树高楼见墙外，近为湖水远溪田。鳞塍千顷秧未插，益觉湛虚名副全。
湛虚楼
作者：弘历
朝代：清
体裁：七言绝句

春水一泓湛若虚，山光云影总含诸。惟无心故无不照，此趣依然足起予。
湛虚楼
作者：弘历
朝代：清
体裁：古风

筑楼于墙内，开窗见墙外。墙外景如何，近湖远沟浍。一碧湛虚明，慰志生清会。蓄水缘灌田，亦藉甘膏霈。舍此无他喜，所喜民天赖。
湛虚楼即目
作者：弘历
朝代：清
体裁：七言律诗

为灌溪田因凿池，蓄输节制藉先资。楼临碧水虚明湛，塍接绿苗实颖滋。无碍鸢鱼亦飞跃，有怀蓑笠实胼胝。心纾赢得频摛藻，幸值旸时雨复时。
湛虚楼即目
作者：弘历
朝代：清
体裁：古风

适从稻堤来，亦自披菁葱。高楼一纵目，生意致不同。翠剡贯珠露，绿颖含薰风。蓄水资灌注，湛然若虚空。岂如甘膏渥，利物溥大公。继此设时若，又可歌绥丰。绥丰固云佳，戒满增惕忡。
湛虚楼有会
作者：弘历
朝代：清
体裁：七言绝句

溪上层楼额湛虚，空空楼柱映溪如。物无妍丑各呈照，不自为明明有馀。
湛虚楼漫题
作者：弘历
朝代：清
体裁：古风

湛固水之性，虚实水之德。德与性相资，如鸟之两翼。是以梵经中，亦每言空色。其理原合儒，执空堕形迹。
溁文榭叠旧韵作
作者：弘历
朝代：清
体裁：七言绝句

动涵风复静涵云，池水于盘他鲜群。设以道元相印證，是为东壁画其文。
溜琴亭
作者：弘历
朝代：清
体裁：五言绝句

攫醳无劳指，宫商会以神。一般水与石，协律胜泠纶。
溥仁寺
作者：弘历
朝代：清
体裁：七言律诗

最久招提武列东，奎章题额企思中。溥仁原寓止仁意，梵教由来儒教通。乐利仍看今自昔，人天底论色兮空。施檀供养留慈迹，瞻礼无端感切衷。
溥仁寺
作者：弘历
朝代：清
体裁：五言律诗

朔日礼兰若，渡言武列滨。松门瞻玉篆，莲座现金身。忍草众香国，禅枝大法轮。敬窥当日意，溥愿物归仁。
溥仁寺
作者：弘历
朝代：清
体裁：五言律诗

精蓝武列左，到必肃瞻来。本是藩屏建，依然侍从陪。奎章焕凤翥，宝训仰鸿裁。世出世间法，溥仁两字该。
溥仁寺瞻礼
作者：弘历
朝代：清

兴州最古寺，每到礼应亲。策马河桥度，垂鞭农务询。即看优泽霈，实胜小沾频。屏息法云地，溥仁真溥仁。
溥仁寺瞻礼
作者：弘历
朝代：清
体裁：五言律诗

承德最古寺，溥仁不二门。梵宗众诚萃，祖训一心存。敷政岂外是，柔遐永共尊。勤劬励无忝，五十纪年孙。
溥仁寺瞻礼
作者：弘历
朝代：清
体裁：七言律诗

渡河策马谒花宫，耸倚峰青垣缭红。两字溥仁含覆遍，千秋圣日照临中。谁云佛教异儒教，试看不同有大同。讵止山庄孳万户，九州恩泽被无穷。
溥仁寺瞻礼
作者：弘历
朝代：清
体裁：七言律诗

祇园历六十年陈，肯构于斯合鼎新。恰值丹青兹庆落，因来瞻礼致诚申。渡河多稼迎眸润，过雨千峰著意皴。免赋以三蠲漕二，继绳亦曰溥前仁。
溥仁寺瞻礼作
作者：弘历
朝代：清
体裁：五言律诗

初地真初地，溥仁缅漙仁。万方贻乐利，百世仰尊亲。慧树三天古，禅花四季春。教维神道设，总为牖斯民。
溪亭夕照·其一
作者：弘历
朝代：清
体裁：七言绝句

澍雨凌晨洗炎暑，快晴午后坐溪堂。今朝不拟游船放，直到西山看夕阳。
溪亭夕照·其三
作者：弘历
朝代：清
体裁：七言绝句

几片薄云染作霞，映池波复皱金蛇。溪亭今日为孤注，不肯轻输五柳家。
溪亭夕照·其二
作者：弘历
朝代：清
体裁：七言绝句

西北风吹襟袂清，溽收柱础嫩凉生。前朝苦热如秦越，却笑何曾有定情。
溪亭夕照·其四
作者：弘历
朝代：清
体裁：七言绝句

种树沿溪取布阴，满亭延得翠深沈。间间露出新诗趣，闪闪风摇叶叶金。
溪亭对雨
作者：弘历
朝代：清
体裁：古风

午热乍逼人，披书聊汲古。滃然一片云，忽作弥天雨。置书坐溪亭，棼丝垂四宇。驱炎爽顿来，益瀑波增怒。水天同一色，万状谁能谱。须臾晚照明，眼前幻尔许。
溪亭对雨
作者：弘历
朝代：清
体裁：古风

夜雨已优沾，晓来云作势。一阵东北风，复送棼丝至。缘是时行候，况值久晴际。稻田待渐润，未虑为霪滞。坐我溪亭上，朅揽烟雨意。溟濛接水天，山树藏青翠。幽赏良已酬，仍望明当霁。所以切切者，无非为农计。
溪亭对雨
作者：弘历
朝代：清
体裁：五言律诗

夜雨朝微间，暑云辰更浓。霏空时断续，作势更舂容。涤热开清抱，宜时利老农。小民怨重廑，无刻可忘恭。
溪亭对雨
作者：弘历
朝代：清
体裁：七言律诗

晓望英英布渐覃，略飞细点止难堪。间零历午终艰霈，快洒当申似欲酣。对处溪亭倏又歇，凭来棐几祗增惭。西南晚复雷声作，曷惠庶几彻夜甘。
溪亭对雨
作者：弘历
朝代：清
体裁：古风

朱明赤日烈，炎气迫衣履。三五日觉旱，俗谚原有矣。族云傍午生，密雨逮申洒。入池接上下，隔岸迷彼此。飒然座席爽，蒸郁一与洗。禾塍黍陇间，念之宁不喜。
溪亭对雨
作者：弘历
朝代：清
体裁：五言律诗

过午龙舟罢，溪亭坐晚凉。密云起东北，急雨落池塘。倾耳喧滂沛，迷眸祗渺茫。片时收阵脚，麦候庆宜旸。
溪亭对雨
作者：弘历
朝代：清
体裁：古风

骤雨东北来，一片空罗委。午热适觉歊，正赖炎威洗。溪声参合相，上下连天水。须臾云脚捲，夕阳散霞绮。篝车登场时，宜旸实欣此。
溪亭对雨·其一
作者：弘历
朝代：清
体裁：七言绝句

两日之间两霈灵，閒心始得对溪亭。寻常隔岸分明景，善与深之入杳冥。
溪亭对雨·其一
作者：弘历
朝代：清
体裁：五言律诗

云势凝三日，为霖渥且绵。既沾差觉易，均被始应全。爽入北窗美，膏滋南亩鲜。凭栏天水合，何异泛兰船。
溪亭对雨·其一
作者：弘历
朝代：清
体裁：七言绝句

云容过午又添浓，雨脚旋教落下舂。似为溪亭凉顿遽，珠帘四面下重重。
溪亭对雨·其一
作者：弘历
朝代：清
体裁：七言绝句

侍膳观荷历晚飧，凤舟恭送返前园。溪亭閒坐避炎暑，西北云生远宇昏。
溪亭对雨·其一
作者：弘历
朝代：清
体裁：七言绝句

倏忽河源雴雨倾，溜檐摐下万琴声。溪亭飒景故如此，何事今朝始惬情。
溪亭对雨·其一
作者：弘历
朝代：清
体裁：七言绝句

傍晚西山始吐云，须臾急�万丝棼。悠扬激楚声千状，洽是洞庭众乐闻。
溪亭对雨·其一
作者：弘历
朝代：清
体裁：七言绝句

几日晴暄炎弗禁，一时澍雨爽开襟。农功物象都调顺，祗觉迩来太遂心。
溪亭对雨·其一
作者：弘历
朝代：清
体裁：七言绝句

午热今朝不可当，高台无处得乘凉。蒸为云起西北脚，隐隐雷声殷远方。
溪亭对雨·其一
作者：弘历
朝代：清
体裁：五言律诗

午热微嫌剧，溪云送雨过。凉暄随以异，旸雨信称和。村陇丰登麦，公田勃长禾。慰馀还自问，勤政应如何。
溪亭对雨·其一
作者：弘历
朝代：清
体裁：七言绝句

卓午薰风觉赫炎，驱之有藉雨凉�。高低黍稻均芃长，耘毕何妨一尺沾。
溪亭对雨·其一
作者：弘历
朝代：清
体裁：七言绝句

尽驱烦暑递荷香，斜掠银丝试浅凉。那更裁笺貌新景，伯时画卷展潇湘。
溪亭对雨·其一
作者：弘历
朝代：清
体裁：七言绝句

时行大雨正斯时，倒峡倾盆势畅奇。今岁犹然此初遇，为符农谚也欣怡。
溪亭对雨·其一
作者：弘历
朝代：清
体裁：七言绝句

晓云轻散午云浓，乍失西山万叠峰。洒玉喷珠方落落，倾江倒峡遂重重。
溪亭对雨·其一
作者：弘历
朝代：清
体裁：七言绝句

晓晴卓午热非常，溽暑蒸为云阵张。天际雷声才一鼓，倏然飞雨落䨜霶。
溪亭对雨·其一
作者：弘历
朝代：清
体裁：七言绝句

肩舆湖岸聊问景，西北油云过午生。列缺丰隆都技痒，一时急雴遂盆倾。
溪亭对雨·其一
作者：弘历
朝代：清
体裁：七言绝句

西北油云送雨来，光飞列缺殷其雷。溪亭未展伯时卷，眼底翻成滟滪堆。
溪亭对雨·其三
作者：弘历
朝代：清
体裁：七言绝句

作势斜飞复倒倾，遥知水志足昆明。斯时晴可雨亦可，言愿吾将意在晴。
溪亭对雨·其三
作者：弘历
朝代：清
体裁：七言绝句

六律宫商声若合，三千世界色如银。即斯声色摐摐地，洗尽人间万斛尘。
溪亭对雨·其三
作者：弘历
朝代：清
体裁：七言绝句

半榻风回枕簟清，水晶为色筑为声。假山都饮长虹练，瀑布香炉颇不争。
溪亭对雨·其三
作者：弘历
朝代：清
体裁：七言绝句

南滇近报可为舟，水陆齐功大举秋。伫俟王师平缅甸，安民靖远武功收。
溪亭对雨·其三
作者：弘历
朝代：清
体裁：七言绝句

坚落斜飞满意凉，溪亭画景入潇湘。橹声何处扁舟泛，咫尺湖中却渺茫。
溪亭对雨·其三
作者：弘历
朝代：清
体裁：七言绝句

密树丛中鸟雀藏，白鹅偏觉意轩昂。乘波忽至石栏侧，似笑临池不类王。
溪亭对雨·其三
作者：弘历
朝代：清
体裁：七言绝句

急雨飞空晴亦急，明霞几缕晚凉新。一时静揽生清会，杨厉终输蕴藉人。
溪亭对雨·其三
作者：弘历
朝代：清
体裁：七言绝句

横排竖洒诗难状，尽态极妍画岂工。应是龙公收夏雨，让教白帝落秋风。
溪亭对雨·其三
作者：弘历
朝代：清
体裁：七言绝句

正是田间麦逮秋，雨宜沾耳不宜稠。片时解作曦光露，云暗东南向晚收。
溪亭对雨·其三
作者：弘历
朝代：清
体裁：五言律诗

爽气逼溪亭，澄观合杳冥。瀑泉浑助壮，荷芰似添馨。坐可消尘壒，谁能拟色形。须臾云脚敛，净展远山青。
溪亭对雨·其三
作者：弘历
朝代：清
体裁：七言绝句

碎波承点归根合，疾点落波翻上飞。土岸石堤都注瀑，片时新涨顿增肥。
溪亭对雨·其三
作者：弘历
朝代：清
体裁：七言绝句

輣轧如闻倾吕洪，万波奔凑接浮空。丰隆功在资长养，祗合冯夷拜下风。
溪亭对雨·其三
作者：弘历
朝代：清
体裁：七言绝句

连日时阴复时霁，丰隆作势意犹酣。晚来阵雨净收去，螮蝀拖开天蔚蓝。
溪亭对雨·其三
作者：弘历
朝代：清
体裁：七言绝句

雨后新耕逮已毕，继沾喜此正宜农。坐观䨚䨚�霖势，益欣慰因益敬恭。
溪亭对雨·其二
作者：弘历
朝代：清
体裁：七言绝句

作阵云容暗远天，乍看鸣玉挂前川。小亭四面珠帘下，绝胜冲烟泛舸船。
溪亭对雨·其二
作者：弘历
朝代：清
体裁：五言律诗

倚槛眄平湖，苍茫乍有无。真奇许氏句，巧幻米家图。烹茗供清兴，敲诗课静娱。倾盆刚少间，古树尚垂珠。
溪亭对雨·其二
作者：弘历
朝代：清
体裁：七言绝句

半藏柳外新螺黛，全湿松旁老鹤翎。稻下黍高忧始释，得教閒兴赏溪亭。
溪亭对雨·其二
作者：弘历
朝代：清
体裁：七言绝句

恋宇云容散复凝，棼丝成片讶拖绫。渥沾更不计分寸，祇计湖波拍岸增。
溪亭对雨·其二
作者：弘历
朝代：清
体裁：七言绝句

恰欣避雨坐溪亭，竖洒横排接杳冥。六律五音大合乐，便教韶頀不思听。